MT KUMMISSJONI TAL-KOMUNITAJIET EWROPEJ Brussel 29.11.2004 SEG(2004) 1442 finali Abbozz DEĊIŻJONI TAL-KUNSILL TA’ ASSOĊJAZZJONI UE-ALĠERIJA li jemenda l-Protokoll 6 tal-Ftehim Ewro-Mediterranju, rigward id-definizzjoni tal-kunċett ta’ ‘prodotti ta’ oriġini’ u metodi ta’ kooperazzjoni amministrattiva - Abbozz tal-pożizzjoni komuni tal-Komunità -

(preżentat mill-Kummissjoni) MEMORANDUM TA’ SPJEGAZZJONI GĦALL-KUNSILL 1.Fl-1997 twaqqfet sistema ta’ l-akkumulazzjoni djagonali ta’ l-oriġini bejn il-Komunità, il-Bulgarija, il-Polonja, l-Ungerija, ir-Repubblika Ċeka, ir-Repubblika Slovakka, ir-Rumanija, il-Litwanja, il-Latvja, l-Estonja, is-Slovenja, l-Iżlanda, in-Norveġja u l-Iżvizzera (inkluż il-Liechtenstein) u fl-1999 estiża għat-Turkija. 2.Fil-Laqgħa Ministerjali tal-Kummerċ Ewro-Med f’Toledo li saret f'Marzu 2002, kien hemm qbil li din is-sistema panewropea ta’ l-akkumulazzjoni ta’ l-oriġini tiġi estiża għall-imsieħba tal-Mediterran, bħala s-segwitu tal-Proċess ta’ Barċellona mniedi mid-Dikjarazzjoni ta' Barċellona li ġiet adottata fis-27 u t-28 ta' Novembru 1995. 3.Fil-Laqgħa Ministerjali tal-Kummerċ Ewro-Med li saret f’Palermo fis-7 ta’ Lulju 2003, il-Ministri approvaw il-Protokoll il-ġdid dwar ir-regoli ta’ l-oriġini li jippermetti l-estensjoni tas-sistema panewropea ta’ l-akkumulazzjoni ta’ l-oriġini għall-pajjiżi tal-Mediterran. Il-Ministri talbu wkoll lill-imsieħba kkonċernati biex jieħdu l-passi meħtieġa sabiex idaħħlu l-protokoll il-ġdid fil-ftehimiet tagħhom. 4.Jeħtieġ partikolarment li jinbidel il-kliem ta’ l-artikoli dwar l-akkumulazzjoni u anki jiddaħħlu dispożizzjonijiet ġodda dwar iċ-ċertifikazzjoni ta’ l-oriġini, biex jiġu armonizzati d-dispożizzjonijiet li jirrigwardaw il-projbizzjoni ta’ rimborsi tad-dazji doganali jew l-eżenzjoni minnhom, biex jiġu armonizzati r-rekwiżiti ta' l-ipproċessar stipulati fil-protokolli għal materjali mhux ta' l-oriġini ħalli jiksbu l-istatus ta’ materjali ta’ l-oriġini u biex jiġu introdotti emendi li d-dispożizzjonijiet tal-protokolli jġibuhom kollha identiċi. 5.B'segwitu tar-riżultati tal-laqgħa tal-Kumitat Konġunt KE - Gżejjer Faroe/Danimarka tat-28 ta' Novembru 2003, huwa propost li l-Gżejjer Faroe jiġu inklużi wkoll fis-sistema ta’ l-akkumulazzjoni ta’ l-oriġini panewromediterranja. 6.Ladarba d-differenzi fit-tariffi preferenzjali mogħtija mill-Komunità lit-Turkija minn naħa u lill-imsieħba kummerċjali Ewropej min-naħa l-oħra ma għadhomx jeżistu, huwa propost li anki l-prodotti agrikoli li joriġinaw mit-Turkija jitħallew jibbenfikaw mill-akkumulazzjoni ta’ l-oriġini panewromediterranja. 7.Għaldaqstant, sabiex tiġi introdotta l-akkumulazzjoni ta’ l-oriġini panewromediterranja, il-Komunità għandha tibdel il-protokolli dwar ir-regoli ta’ l-oriġini annessi mal-ftehimiet tal-kummerċ ħieles mal-pajjiżi li ġejjin: il-Bulgarija, ir-Rumanija, l-Iżlanda, in-Norveġja, l-Iżvizzera, il-Gżejjer Faroe, it-Turkija, l-Alġerija, l-Eġittu, Iżrael, il-Libanu, il-Marokk, is-Sirja, it-Tuneżija u l-Awtorità Palestinjana tax-Xatt tal-Punent u l-Istrixxa ta’ Gaża kif ukoll il-protokoll dwar ir-regoli ta’ l-oriġini annessi mal-Ftehim taż-Żona Ekonomika Ewropea. Fil-każ tas-Sirja, il-protokoll panewromediterranju dwar ir-regoli ta’ l-oriġini huwa mdaħħal fil-Ftehim Ewromediterranju li qiegħed jiġi nnegozjat. 8.Il-Kunsill huwa għalhekk mitlub li jadotta pożizzjoni tal-Komunità dwar l-estensjoni ta’ sistema ta’ l-akkumulazzjoni ta’ l-oriġini għall-imsieħba tal-Mediterran u li jippreżentaha lill-istituzzjonijiet previsti f’kull ftehim ikkonċernat. Fil-każ ta’ l-Alġerija, huwa propost li l-preżentazzjoni tal-pożizzjoni tal-Komunità għall-Kunsill ta' Assoċjazzjoni UE-Alġerija tiġi posposta sad-dħul fis-seħħ tad-dispożizzjonijiet kummerċjali tal-Ftehim Ewromediterranju, iffirmat f'Valencia fit-22 ta’ April 2002. B’konformità ma’ l-istqarrija ta’ l-Unjoni Ewropea fl-okkażjoni tar-raba' laqgħa tal-Kunsill ta' Assoċjazzjoni UE-Iżrael fis-17 u t-18 ta' Novembru 2003, il-pożizzjoni tal-Komunità għandha tiġi ppreżentata lill-Kunsill ta’ Assoċjazzjoni UE-Iżrael biss wara li jissolvew il-kwistjonijiet bilaterali UE-Iżrael dwar ir-regoli ta' l-oriġini.

Abbozz DEĊIŻJONI TAL-KUNSILL TA’ ASSOĊJAZZJONI UE-ALĠERIJA li jemenda l-Protokoll 6 tal-Ftehim Ewro-Mediterranju, rigward id-definizzjoni tal-kunċett ta’ ‘prodotti ta’ oriġini’ u metodi ta’ kooperazzjoni amministrattiva IL-KUNSILL TA’ ASSOĊJAZZJONI, Wara li kkunsidra l-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Demokratika tal-Poplu ta’ l-Alġerija, min-naħa l-oħra, min hawn ’il quddiem ‘il-Ftehim’, iffirmat f’ Valencia fit-22 ta’ April 2002, u b’mod partikolari l-Artikolu 40 tal-Protokoll 6 tiegħu; Billi: (1)Il-Protokoll attwali tal-Ftehim jipprovdi għall-akkumulazzjoni bilaterali ta’ oriġini bejn il-Komunità u l-Alġerija, u għal akkumulazzjoni sħiħa ta' oriġini bejn il-Komunità, l-Alġerija, il-Marokk, u t-Tuneżija; (2)B’konformità mad-Dikjarazzjoni Konġunta dwar l-akkumulazzjoni ta' oriġini mehmuża mal-Protokoll 6 l-estensjoni tas-sistema ta’ akkumulazzjoni hija mixtieqa biex tippermetti l-użu ta’ materjali li joriġinaw mill-Komunità, mill-Bulgarija, mir-Romanija, mill-Iżlanda, min-Norveġja, mill-Iżvizzera (inkluż il-Liechtenstein), mill-Gżejjer Faroe, mit-Turkija jew minn kull pajjiż ieħor li jipparteċipa fis-sħubija Ewro-Mediterranja, ibbażata fuq id-Dikjarazzjoni ta’ Barċellona adottata fil-Konferenza Ewro-Mediterranja li seħħet fis-27 u t-28 ta’ Novembru 1995, sabiex tiżviluppa l-kummerċ u ġġib ’il quddiem l-integrazzjoni reġjonali; (3)Għall-għanijiet ta’ implimentazzjoni tas-sistema estiża ta' akkumulazzjoni biss fost il-pajjiżi li jissodisfaw il-kundizzjonijiet meħtieġa u sabiex tiġi evitata l-evażjoni tad-dazji doganali, huwa meħtieġ li jiġu introdotti dispożizzjonijiet ġodda rigward ċertifikazzjoni ta’ oriġini; (4)Għall-għanijiet ta’ implimentazzjoni tas-sistema estiża ta' akkumulazzjoni u sabiex tiġi evitata l-evażjoni tad-dazji doganali, huwa meħtieġ li jiġu armonizzati d-dispożizzjonijiet rigward il-projbizzjoni ta’ ħlas lura jew eżenzjoni minn dazji doganali u l-kondizzjonijiet meħtieġa ta’ pproċessar stabbiliti fil-Protokoll għall-materjali mhux oriġinarji biex jiksbu status ta’ oriġini; (5)Is-sistema estiża ta’ akkumulazzjoni ta’ oriġini timplika li l-istess dispożizzjonijiet dwar regoli ta’ oriġini japplikaw fil-kuntest ta’ ftehimiet preferenzjali ffinalizzati bejn il-pajjiżi kkoncernati; (6)Merkanzija fi tranżitu jew maħżuna fid-data li fiha d-Deċiżjoni ssir applikabbli għandha tkun koperta minn dispożizzjonijiet tranżizzjonali li jippermettulha li tibbenefika mis-sistema estiża ta' akkumulazzjoni; (7)Biex il-kummerċ jiġi ffaċilitat u l-ħidmiet amministrattivi ssimplifikati huwa mixtieq li l-operaturi kummerċjali jitħallew jużaw dikjarazzjonijiet tal-fornituri għal medda twiela ta’ żmien; (8)Xi emendi tekniċi huma meħtieġa sabiex jiġu kkoreġuti anomaliji fi u bejn il-verżjonijiet ta’ lingwi differenti tat-test; (9)Huwa xieraq għalhekk, għat-tħaddim adattat tal-Ftehim u bil-għan li jiġi ffaċilitat ix-xogħol ta’ l-utenti u l-amministrazzjonijiet doganali, li f’test ġdid tal-Protokoll jiġu inkorporati d-dispożizzjonijiet kollha kkonċernati. IDDEĊIEDA KIF ĠEJ: Artikolu 1 Il-Protokoll 6 tal-Ftehim, rigward id-definizzjoni tal-kunċett ta’ ‘prodotti ta’ oriġini’ u metodi ta’ kooperazzjoni amministrattiva, għandu jinbidel bit-test mehmuż hawnhekk flimkien mad-Dikjarazzjonijiet Konġunti rilevanti. Artikolu 2 Din id-Deċiżjoni se tidħol fis-seħħ fid-data ta’ l-adozzjoni tagħha.

Hija applikabbli mill-ewwel jum tax-xahar wara l-jum ta’ adozzjoni tagħha. Magħmula fi [...], Għall-Kunsill ta’ Assoċjazzjoni Il-President DIKJARAZZJONI FINANZJARJA LEĠIŻLATTIVA 1.Bażi legali L-Artikolu 133 tat-Trattat 2.Titlu tal-miżura Proposta għal emenda għad-definizzjoni tal-kunċett ta’ ‘prodotti ta’ oriġini’ u metodi ta’ kooperazzjoni amministrattiva stipulati fil-protokolli għall-ftehimiet bejn l-UE u l-Bulgarija, ir-Romanija, l-Iżlanda, in-Norveġja, l-Iżvizzera, il-Gżejjer Faroe, it-Turkija, l-Alġerija, l-Eġittu, Iżrael, il-Ġordan, il-Libanu, il-Marokk, it-Tuneżija u l-Awtorità Palestinjana tax-Xatt tal-Punent u l-Istrixxa ta’ Gaża kif ukoll il-protokoll dwar ir-regoli ta’ oriġini mehmuż mal-Ftehim taż-Żona Ekonomika Ewropea. 3.Objettiv Li tiġi estiża s-sistema ta' akkumulazzjoni ta’ oriġini pan-Ewropea għall-imsieħba Mediterranji u għall-Gżejjer Faroe. 4.Implikazzjonijiet finanzjarji Ladarba l-estensjoni tas-sistema ta’ akkumulazzjoni ta’ oriġini għall-imsieħba Mediterranji u għall-Gżejjer Faroe hija mingħajr ebda implikazzjoni għall-konċessjonijiet tariffarji mogħtija mill-ftehimiet, il-proposta ma għandha ebda implikazzjonijiet finanzjarji. PROTOKOLL 6 LI GĦANDU X’JAQSAM MAL-KUNĊETT TA’



'PRODOTTI ORIĠINARJI' U



METODI TA’ KOOPERAZZJONI AMMINISTRATTIVA WERREJ TITOLU I DISPOŻIZZJONIJIET ĠENERALI Artikolu 1 Definizzjonijiet TITOLU II DEFINIZZJONI TAL-KUNĊETT TA’ 'PRODOTTI ORIĠINARJI' Artikolu 2 Rekwiżiti ġenerali

Artikolu 3 Akkumulazzjoni fil-Komunità Artikolu 4 Akkumulazzjoni fl-Alġerija Artikolu 5 Prodotti miksuba kompletament Artikolu 6 Prodotti b’xogħol jew ipproċessar suffiċjenti Artikolu 7 Ħidma jew ipproċessar insuffiċjenti Artikolu 8 Unità ta’ kwalifika Artikolu 9 Aċċessorji, sperparts u għodod Artikolu 10 Settijiet Artikolu 11 Elementi naturali TITOLU III REKWIŻITI TERRITORJALI Artikolu 12 Prinċipju ta’ territorjalità Artikolu 13 Trasport dirett Artikolu 14 Wirjiet TITOLU IV RIFUŻJONI JEW EŻENZJONI Artikolu 15 Projbizzjoni ta’ rifużjoni ta’ taxxi doganali jew eżenzjoni minnhom TITOLU V PROVA TA’ ORIĠINI Artikolu 16 Rekwiżiti ġenerali Artikolu 17 Proċedura għall-ħruġ ta’ ċertifikat għal caqliq ta’ l-EUR.1 jew l-EUR-MED Artikolu 18 Ċertifikati tal-moviment EUR.1 jew EUR-MED maħruġa retrospettivament Artikolu 19 Ħruġ f’żewġ kopji ta’ ċertifikat tal-moviment EUR.1 jew EUR-MED

Artikolu 20 Ħruġ ta’ ċertifikati ta’ moviment EUR.1 jew EUR-MED fuq il-bażi ta’ prova ta’ oriġini maħruġa jew li diġà saret Artikolu 21 Segregazzjoni tal-kontabilità Artikolu 22 Kondizzjonijiet għal ħruġ ta’ dikjarazzjoni ta' fattura jew ta’ dikjarazzjoni ta’ fattura EUR-MED Artikolu 23 Esportatur approvat Artikolu 24 Validità ta’ prova ta’ oriġini Artikolu 25 Preżentazzjoni ta’ prova ta’ oriġini Artikolu 26 Importazzjoni f'puntati Artikolu 27 Eżenzjonijiet mill-prova ta’ oriġini Artikolu 27a Dikjarazzjoni tal-fornitur Artikolu 28 Dokumenti ta’ sostenn Artikolu 29 Ippreservazzjoni tal-prova ta’ oriġini, dikjarazzjonijiet tal-fornitur u dokumenti ta’ sostenn Artikolu 30 Diskrepanzi u żbalji formali Artikolu 31 Ammonti espressi f’euro TITOLU VI ARRANĠAMENTI GĦAL KOOPERAZZJONI AMMINISTRATTIVA Artikolu 32 Għajnuna reċiproka Artikolu 33 Verifika ta’ oriġini ta’ prova Artikolu 33a Verifika tad-dikjarazzjonijiet tal-fornitur Artikolu 34 Soluzzjoni ta’ tilwim Artikolu 35 Penali Artikolu 36 Żoni liberi

TITOLU VII CEUTA U MELILLA Artikolu 37 Applikazzjoni tal-Protokoll Artikolu 38 Kondizzjonijiet speċjali TITOLU VIII DISPOŻIZZJONIJIET FINALI Artikolu 39 Emendi lill-Protokoll Artikolu 40 Dispożizzjonijiet tranżitorji għal oġġetti li qegħdin jinġarru jew jinsabu maħżuna Lista ta’ Annessi Anness I: Noti ta' introduzzjoni għal-lista ta’ l-Anness II Anness II Lista ta’ xogħol jew ipproċessar meħtieġ li għandu jitwettaq fuq materjali li mhumiex oriġinatorji sabiex il-prodott immanifatturat jista’ jikseb status oriġinatorju Anness III a: Kampjuni ta’ ċertifikat tal-moviment EUR.1 u applikazzjoni għal ċertifikat tal-moviment EUR.1 Anness III b: Kampjuni ta’ ċertifikat tal-moviment EUR-MED u applikazzjoni għal ċertifikat tal-moviment EUR-MED Anness IV a: Test tad-dikjarazzjoni tal-fatturat Anness IV b: Test tad-dikjarazzjoni tal-fatturat ta’ l-EUR-MED Anness V: Kampjun tad-dikjarazzjoni tal-fornitur Anness VI Kampjun tad-dikjarazzjoni tal-fornitur li jifrexx fuq medda twila ta’ żmien Dikjarazzjonijiet konġunti Dikjarazzjoni konġunta li għandha x’taqsam mal-Prinċipat ta’ Andorra Dikjarazzjoni konġunta li għandha x’taqsam mar-Repubblika ta’ San Marino TITOLU I



DISPOŻIZZJONIJIET ĠENERALI Artikolu 1



Definizzjonijiet

Għar-raġunijiet ta’ dan il-Protokoll: (a)'manifattura' tfisser kwalunkwe tip ta’ xogħol jew ipproċessar inkluż immuntar jew tipi speċifiċi ta’ operat; (b)'materjal' tfisser kwalunkwe ingredjent, materja prima, komponent jew parti, eċċ., użat fil-manifattura tal-prodott, (c)'prodott' tfisser il-prodott li qiegħed jiġi mmanifatturat, anki jekk huwa maħsub għal użu aktar tard f’operat ieħor ta’ manifattura; (d)'oġġetti' tfisser kemm materjali kif ukoll prodotti; (e)'valur doganali' tfisser il-valur kif iddeterminat skond il-Ftehim ta’ l-1994 fuq l-implimentazzjoni ta’ l-Artikolu VII tal-Ftehim Ġenerali fuq Tariffi u Kummerċ (Ftehim tad-WTO fuq il-valutazzjoni doganali); (f)'prezz ex-fabbrika' tfisser il-prezz imħallas għall-prodott ex-fabbrika lill-manifattur fil-Komunità jew fl-Alġerija li taħtu twettaq l-aħħar xogħol jew ipproċessar, sakemm il-prezz jinkludi l-valur tal-materjali użati kollha, u jitnaqqas minnu kwalunkwe taxxa interna li hija, jew li tista’ tkun, imħallsa lura meta l-prodott miksub ikun esportat; (g)'valur tal-materjali' tfisser il-valur doganali fil-ħin ta’ esportazzjoni tal-materjali mhux oriġinarji li ntużaw, jew, jekk dan mhux magħruf u ma jistax jiġi aċċertat, l-ewwel prezz aċċertat li tħallas għal materjali fil-Komunità jew fl-Alġerija; (h)'valur tal-materjali oriġinarji' tfisser il-valur tat-tip ta’ materjali hekk kif definiti f’(g) applikat mutatis mutandis; (i)'valur miżjud' għandu jitqies bħala l-prezz ex-fabbrika li minnu jitnaqqas il-valur doganali ta’ kull wieħed mill-materjali inkorporati li joriġinaw fil-pajjiżi l-oħra msemmija fl-Artikolu 3 u 4 li magħhom hija applikabbli l-akkumulazzjoni jew, fil-każijiet fejn il-valur doganali mhuwiex magħruf jew ma jistax jiġi aċċertat, l-ewwel prezz aċċertat li huwa mħallas għall-materjali fil-Komunità jew fl-Alġerija; (j)'kapitoli' jew 'intestaturi' ifissru l-kapitoli u l-intestaturi (kodiċi b'erba' ċifri) użati fin-nomenklatura li tifforma d-Deskrizzjoni Armonizzata ta’ Komodità u Sistema ta’ Kodiċi, imsemmija f’dan il-protokoll bħala 'is-Sistema Armonizzata' jew 'SA'; (k)'ikklassifikat' tirreferi għall-klassifika ta’ prodott jew materjal li jaqa’ taħt intestatura partikolari; (l)'konsenja' tfisser prodotti li jew intbagħtu simultanjament minn esportatur wieħed lil destinatarju wieħed inkella prodotti koperti b’dokument ta’ trasport wieħed li jkopri l-ġarr tagħhom tal-merkanzija mill-esportatur għad-destinatarju jew, fin-nuqqas ta’ dan it-tip ta’ dokument, b’fattura waħda; (m)'territorji' tinkludi ibħra territorjali. TITOLU II



DEFINIZZJONI TAL-KUNĊETT TA’ 'PRODOTTI ORIĠINARJI' Artikolu 2



Rekwiżiti ġenerali 1.Bl-għan li jiġi implimentat dan il-Ftehim, il-prodotti li ġejjin għandhom jiġu kkunsidrati bħala li joriġinaw mill-Komunità: (a)prodotti miksuba kompletament mill-Komunità fi ħdan it-tifsira ta’ l-Artikolu 5; (b)prodotti li nkisbu fil-Komunità li jinkorporaw materjali li ma nkisbux kompletament minn hemm, sakemm dawn it-tip ta’ materjali għaddew minn xogħol jew ipproċessar suffiċjenti fil-Komunità fi ħdan it-tifsira ta’ l-Artikolu 6; (c)oġġetti li joriġinaw fiż-Żona Ekonomika Ewropea (ŻEE) fi ħdan it-tifsira tal-Protokoll 4 għall-Ftehim fuq iż-Żona Ekonomika Ewropea.

2.Bl-għan li jiġi implimentat dan il-Ftehim, il-prodotti li ġejjin għandhom jiġu kkunsidrati bħala li joriġinaw mill-Alġerija: (a)prodotti miksuba kompletament mill-Alġerija fi ħdan it-tifsira ta’ l-Artikolu 5; (b)prodotti li nkisbu fl-Alġerija li jinkorporaw materjali li ma nkisbux kompletament minn hemm, sakemm dawn it-tip ta’ materjali għaddew minn xogħol jew ipproċessar suffiċjenti fl-Alġerija fi ħdan it-tifsira ta’ l-Artikolu 6; 3.Id-dispożizzjonijiet tal-paragrafu 1 (c) għandhom japplikaw biss sakemm ftehim tal-kummerċ ħieles huwa applikabbli bejn, min-naħa l-waħda, l-Alġerija u, min-naħa l-oħra, l-Istati taż-ŻEE u ta' l-EFTA (l-Iżlanda, il-Liechtenstein u n-Norveġja). Artikolu 3



Akkumulazzjoni fil-Komunità 1.Mingħajr preġudizzju għad-dispożizzjonijiet ta’ l-Artikolu 2(1), prodotti għandhom jitqiesu bħala li joriġinaw mill-Komunità jekk dawn il-prodotti jinkisbu hemmhekk, materjali inkorporati joriġinaw mill-Bulgarija, l-Iżvizzera (inkluż il-Liechtenstein), l-Iżlanda, in-Norveġja, ir-Rumanija, it-Turkija jew il-Komunitŕ, sakemm ix-xogħol jew l-ipproċessar imwettaq fil-Komunitŕ tmur lil hinn mill-operazzjonijiet imsemmija fl-Artikolu 7. Ma għandhiex tkun meħtieġa li dawn il-materjali jkunu għaddew minn xogħol jew ipproċessar suffiċjenti. 2.Minghajr preġudizzju għad-dispożizzjonijiet ta’ l-Artikolu 2(1), prodotti għandhom jitqiesu bħala li joriġinaw fil-Komunità jekk dawn it-tip ta’ prodotti jinkisbu hemmhekk, materjali inkorporati joriġinaw mill-Gżejjer Faroe jew fi kwalunkwe pajjiż li huwa parteċipant fis-sħubija Euro-Mediterranja, ibbażata fuq id-Dikjarazzjoni ta’ Barċellona adottata waqt il-Konferenza Euro-Mediterranja li saret fis-27 u t-28 ta’ Novembru 1995, apparti t-Turkija, sakemm ix-xogħol jew l-ipproċessar imwettaq fil-Komunità jmorru lil hinn mill-operazzjonijiet imsemmija fl-Artikolu 7. Ma għandhiex tkun meħtieġa li dawn il-materjali jkunu għaddew minn xogħol jew ipproċessar suffiċjenti. 3.Fil-każ fejn ix-xogħol jew l-ipproċessar imwettaq fil-Komunità ma jmurx lil hinn mill-operazzjonijiet imsemmija fl-Artikolu 7, il-prodott miksub għandu jitqies bħala li joriġina fil-Komunità fil-każ biss meta l-valur miżjud hemmhekk huwa akbar mill-valur tal-materjali użati li joriġinaw fi kwalunkwe pajjiż mill-pajjiżi l-oħra msemmija fil-Paragrafi 1 u 2. Jekk dan ma jkunx il-każ, il-prodott miksub għandu jitqies bħala li joriġina fil-pajjiż li huwa responsabbli għall-ogħla valur ta' materjali oriġinarji użati fil-manifattura fil-Komunità. 4.Prodotti, li joriġinaw f'wieħed mill-pajjiżi msemmija fil-Paragrafi 1 u 2, li ma għaddewx minn l-ebda xogħol jew ipproċessar fil-Komunità, iżommu l-oriġini tagħhom jekk jiġu esportati f’wieħed minn dawn il-pajjiżi. 4a.Bl-għan li jiġi implimentat l-Artikolu 2(1)(b), xogħol jew ipproċessar imwettaq fil-Marokk, fl-Alġerija jew fit-Tuneżija għandu jitqies li twettaq fil-Komunità meta l-prodotti miksuba jgħaddu minn xogħol jew ipproċessar fil-Komunità. Fil-każ fejn, skond din id-dispożizzjoni, il-prodotti oriġinarji jinkisbu f’żewġ pajjiżi kkonċernati jew aktar, għandhom jitqiesu li joriġinaw fil-Komunità fil-każ biss li x-xogħol jew l-ipproċessar imur lil hinn mill-operazzjonijiet imsemmija fl-Artikolu 7. 5.L-akkumulazzjoni prevista f’dan l-Artikolu tista’ tiġi applikata biss sakemm: (a)ftehim kummerċjali preferenzjali skond l-Artikolu XXIV tal-Ftehim Ġenerali dwar it-Tariffi u l-Kummerċ (General Agreement on Tariffs and Trade -GATT) huwa applikabbli bejn il-pajjiżi involuti fl-akkwist ta’ l-istatus oriġinarju u l-pajjiż destinatarju; (b)materjali u prodotti kisbu status oriġinarju bl-applikazzjoni ta’ regoli ta’ oriġini li huma identiċi ma’ dawk mogħtija f’dan il-Protokoll; u (c)avviżi li jindikaw it-twettiq tar-rekwiżiti meħtieġa sabiex japplikaw akkumulazzjoni ġew ippubblikati fil-Ġurnal Uffiċjali ta’ l-Unjoni Ewropea (serja C) u fl-Alġerija skond il-proċeduri tagħha stess. L-akkumulazzjoni prevista f’dan l-Artikolu għandha tapplika mid-data indikata fl-avviż ippubblikat fil-Ġurnal Uffiċjali ta’ l-Unjoni Ewropea (serje C). Il-Komunità għandha tipprovdi lill-Alġerija, permezz tal-Kummissjoni tal-Komunitajiet Ewropej b’dettalji tal-Ftehimiet, inklużi d-dati tagħhom ta’ dħul fis-seħħ, u r-regoli ta’ oriġini li jikkorrispondu għalihom, li huma applikati mal-pajjiżi l-oħra msemmija fil-paragrafi 1 u 2. Artikolu 4



Akkumulazzjoni fl-Alġerija 1.Mingħajr preġudizzju għad-dispożizzjonijiet ta’ l-Artikolu 2(2), prodotti għandhom jitqiesu li joriġinaw mill-Alġerija jekk dawn il-prodotti jinkisbu hemmhekk, materjali inkorporati joriġinaw mill-Bulgarija, l-Iżvizzera (inkluż il-Liechtenstein), l-Iżlanda, in-Norveġja, ir-Rumanija, it-Turkija jew il-Komunità, sakemm ix-xogħol jew l-ipproċessar imwettaq fl-Alġerija jmur lil hinn mill-operazzjonijiet imsemmija fl-Artikolu 7. Ma għandhiex tkun meħtieġa li dawn il-materjali jkunu għaddew minn xogħol jew ipproċessar suffiċjenti. 2.Minghajr preġudizzju għad-dispożizzjonijiet ta’ l-Artikolu 2(2), prodotti għandhom jitqiesu bħala li joriġinaw fl-Alġerija jekk dawn it-tip ta’ prodotti jinkisbu hemmhekk, materjali inkorporati joriġinaw mill-Gżejjer Faroe jew fi kwalunkwe pajjiż li huwa parteċipant fis-sħubija Euro-Mediterranja, ibbażata fuq id-Dikjarazzjoni ta’ Barċellona adottata waqt il-Konferenza Euro-Mediterranja li saret fis-27 u t-28 ta’ Novembru 1995, apparti t-Turkija, sakemm ix-xogħol jew l-ipproċessar imwettaq fl-Alġerija jmorru lil hinn mill-operazzjonijiet imsemmija fl-Artikolu 7. Ma għandhiex tkun meħtieġa li dawn il-materjali jkunu għaddew minn xogħol jew ipproċessar suffiċjenti.

3.Fil-każ fejn ix-xogħol jew l-ipproċessar imwettaq fl-Alġerija ma jmurx lil hinn mill-operazzjonijiet imsemmija fl-Artikolu 7, il-prodott miksub għandu jitqies bħala li joriġina fl-Alġerija fil-każ biss meta l-valur miżjud hemmhekk huwa akbar mill-valur tal-materjali użati li joriġinaw fi kwalunkwe pajjiż mill-pajjiżi l-oħra msemmija fil-Paragrafi 1 u 2. Jekk dan ma jkunx il-każ, il-prodott miksub għandu jitqies bħala li joriġina fil-pajjiż li huwa responsabbli għall-ogħla valur ta' materjali oriġinarji użati fil-manifattura fl-Alġerija. 4.Prodotti, li joriġinaw f'wieħed mill-pajjiżi msemmija fil-Paragrafi 1 u 2, li ma għaddewx minn l-ebda xogħol jew ipproċessar fl-Alġerija, iżommu l-oriġini tagħhom jekk jiġu esportati f’wieħed minn dawn il-pajjiżi. 4a.Bl-għan li jiġi implimentat l-Artikolu 2(2)(b), xogħol jew ipproċessar imwettaq fil-Marokk, fl-Alġerija jew fit-Tuneżija għandu jitqies li twettaq fl-Alġerija meta l-prodotti miksuba jgħaddu minn xogħol jew ipproċessar fl-Alġerija. Fil-każ fejn, skond din id-dispożizzjoni, il-prodotii oriġinarji jinkisbu f’żewġ pajjiżi kkonċernati jew aktar, għandhom jitqiesu li joriġinaw fl-Alġerija fil-każ biss li x-xogħol jew l-ipproċessar imur lil hinn mill-operazzjonijiet imsemmija fl-Artikolu 7. 5.L-akkumulazzjoni prevista f’dan l-Artikolu tista’ tiġi applikata biss sakemm: (a)ftehim kummerċjali preferenzjali skond l-Artikolu XXIV tal-Ftehim Ġenerali dwar it-Tariffi u l-Kummerċ (General Agreement on Tariffs and Trade -GATT) huwa applikabbli bejn il-pajjiżi involuti fl-akkwist ta’ l-istatus oriġinarju u l-pajjiż destinatarju; (b)materjali u prodotti kisbu status oriġinarju bl-applikazzjoni ta’ regoli ta’ oriġini li huma identiċi ma’ dawk mogħtija f’dan il-Protokoll; u (c)avviżi li jindikaw it-twettiq tar-rekwiżiti meħtieġa sabiex japplikaw akkumulazzjoni ġew ippubblikati fil-Ġurnal Uffiċjali ta’ l-Unjoni Ewropea (serje C) u fl-Alġerija skond il-proċeduri tagħha stess. L-akkumulazzjoni prevista f’dan l-Artikolu għandha tapplika mid-data indikata fl-avviż ippubblikat fil-Ġurnal Uffiċjali ta’ l-Unjoni Ewropea (serje C). L-Alġerija għandha tipprovdi lill-Komunità, permezz tal-Kummissjoni tal-Komunitajiet Ewropej b’dettalji tal-Ftehimiet, inklużi d-dati tagħhom ta’ dħul fis-seħħ, u r-regoli ta’ oriġini li jikkorrispondu għalihom, li huma applikati mal-pajjiżi l-oħra msemmija fil-paragrafi 1 u 2. Artikolu 5



Prodotti miksuba kompletament 1.Dawn li ġejjin għandhom jitqiesu bħala miksuba kompletament fil-Komunità u fl-Alġerija. (a)prodotti minerali estratti mill-ħamrija tagħhom jew minn qiegħ il-baħar tagħhom; (b)prodotti veġetali maħsuda hemmek; (c)annimali ħajjin imwielda u mrobbija hemmekk; (d)prodotti minn annimali ħajjin imrobbija hemmhekk; (e)prodotti miksuba mill-kaċċa jew sajd li jseħħ hemmhekk; (f)prodotti tas-sajd mill-baħar u prodotti oħra meħuda mill-baħar ’il barra mill-ibħra territorjali tal-Komunità jew ta’ l-Alġerija mill-bastimenti tagħhom; (g)prodotti magħmula fuq il-vapuri li fihom fabbrika esklussivament minn prodotti msemmija fl-(f); (h)artikli użati miġbura hemmekk adattati biss sabiex jinġabru l-materji primi, inklużi tajers użati adattati biss biex jitfellilhom mill-ġdid il-wiċċ ta’ barra jew għal użu bħala skart;

(i)skart u ruttam li jirriżulta mill-operazzjonijiet li jseħħu hemmhekk; (j)prodotti estratti minn qiegħ il-baħar jew is-saff ta’ taħt il-ħama ’l barra mill-ibħra territorjali tagħhom sakemm għandhom id-drittijiet esklussivi li jaħdmu dak il-qiegħ jew dak is-saff ta’ taħt il-ħama; (k)oġġetti magħmula esklussivament hemmhekk mill-prodotti speċifikati fl-(a) sa (j). 2.It-termini 'il-bastimenti tagħhom' u 'il-bastimenti tagħhom li fihom fabbrika' fil-paragrafu 1(f) u (g) għandhom japplikaw biss għal bastimenti u vapuri li fihom fabbrika: (a)li huma rreġistrati jew elenkati fi Stat Membru tal-Komunità jew fl-Alġerija; (b)li jbaħħru bil-bandiera ta’ Stat Membru tal-Komunità jew ta’ l-Alġerija; (c)li huma l-proprjetà sal-limitu ta' mill-anqas 50% minn ċittadini ta' l-Istat Membru tal-Komunità jew ta’ l-Alġerija, jew minn kumpanija li jkollha l-uffiċċju ewlieni tagħha f'wieħed minn dawk l-Istati, li l-President tagħha tal-Bord tad-Diretturi jew tal-Bord tas-Superviżjoni u l-maġġoranza tal-membri ta' dawn it-tipi ta’ bordijiet ikunu ċittadini ta' Stati Membru tal-Komunità jew ta’ l-Alġerija, u li minnhom, b'żieda, fil-każ ta' sħubija jew kumpaniji b'azzjoni limitata, mill-anqas nofs il-kapital ikun proprjetà ta’ dawk l-Istati jew ta’ korpi pubbliċi jew taċ-ċittadini ta' l-Istati msemmija; (d)li minnhom, il-kaptan u l-uffiċjali huma ċittadini ta' Stat Membru tal-Komunità jew ta’ l-Alġerija; u (e)li minnhom mill-anqas 75% ta’ l-ekwipaġġ huma ċittadini ta' Stat Membru tal-Komunità jew ta’ l-Alġerija. Artikolu 6



Prodotti b’xogħol jew ipproċessar suffiċjenti 1.Għall-għanijiet ta’ l-Artikolu 2, prodotti li mhumiex miksuba kompletament jitqiesu bħala prodotti b’xogħol jew ipproċessar suffiċjenti meta jilħqu l-kondizzjonijiet stipulati fil-lista ta’ l-Anness II. il-kondizzjonijiet imsemmija hawn fuq jindikaw, għal prodotti kollha koperti bil-Ftehim, ix-xogħol jew l-ipproċessar li għandu jitwettaq fuq materjali li mhumiex oriġinarji użati fil-manifattura u japplikaw biss għal dawn it-tipi ta’ materjali. Isegwi li jekk prodott li kiseb status oriġinarju billi ssodisfa l-kondizzjonijiet stipulati fil-lista jintuża fil-manifattura ta’ prodott ieħor, il-kondizzjonijiet li japplikaw għall-prodott li fih jinsab inkorporat ma japplikawx għalih, u ma għandhiex tittieħed f’kunsiderazzjoni bl-ebda mod tal-materjali li mhumiex oriġinarji li setgħu intużaw fil-manifattura tiegħu. 2.Minkejja l-paragrafu 1, materjali li mhumiex oriġinarji li, skond il-kondizzjonijiet stipulati fil-lista, ma għandhomx jintużaw fil-manifattura ta’ prodott jistgħu jintużaw xorta waħda, sakemm: (a)il-valur totali tagħhom ma’ jaqbiżx l-10% tal-prezz ex-fabbrika tal-prodott; (b)kwalunkwe persentaġġ minn dawk mogħtija fil-lista għall-valur massimu ta’ materjali li mhumiex oriġinarji ma jinqabżux permezz ta' l-applikazzjoni ta' dan il-paragrafu. Dan il-paragrafu ma għandux japplika għal prodotti li jaqgħu fi ħdan il-Kapitoli 50 sa 63 tas-Sistema Armonizzata. 3.Il-Paragrafi 1 u 2 għandhom japplikaw soġġetti għad-dispożizzjonijiet ta’ l-Artikolu 7. Artikolu 7



Xogħol jew ipproċessar insuffiċjenti 1.Mingħajr preġudizzju għall-paragrafu 2, l-operazzjonijiet li ġejjin għandhom jitqiesu bħala xogħol jew ipproċessar insuffiċjenti sabiex jikkonferixxu status ta’ prodotti oriġinarji, kemm jekk ir-rekwiżiti ta’ l-Artikolu 6 huma sodisfatti kif ukoll jekk mhumiex:

(a)jiġu kkonservati l-operazzjonijiet sabiex jiżguraw li l-prodotti jibqgħu f’kondizzjoni tajba matul it-trasport u l-ħażna; (b)tqassim u assemblar ta’ pakketti; (c)ħasil, tindif; tneħħija ta’ trab, ossidu, żejt, żebgħa jew għattja oħra; (d)mogħdija jew ippressar tat-tessuti; (e)operazzjonijiet ta’ żebgħa jew illustrar sempliċi; (f)ħruġ mill-fosdqa, ibbliċjar parzjali jew totali, illustrar, igglejżjar ta’ ċereali u ross; (g)operazzjonijiet għal ikkulular jew l-iffurmar ta’ zokkor taċ-ċangaturi; (h)tqaxxir, tneħħija ta’ l-għadma jew fsdieq ta’ frott, ġewż u ħaxix; (i)tifrik, tidħin sempliċi jew qtugħ sempliċi; (j)għarbil, l-għażla skond id-daqs, it-tip, il-klassifika, it-tqabbil (inkluż l-immuntar f’settijiet ta’ oġġetti); (k)tqegħid sempliċi fi flixken, laned, flasks, boroż, bagalji, kaxxi, it-twaħħil fuq kartun jew twavel u l-operazzjonijiet l-oħra kollha ta’ ppakkjar; (l)twaħħil jew stampar ta’ marki, tabelli, lowgows u sinjali oħra ta’ distinzjoni fuq prodotti jew l-ippakkjar tagħhom; (m)taħlit sempliċi ta’ prodotti, kemm jekk ta’ tipi differenti kif ukoll jekk le; (n)immuntar sempliċi ta’ partijiet ta’ artikli bl-iskop li jikkostitwixxu artiklu sħiħ jew iż-żarmar ta’ prodotti f’partijiet; (o)żewġ operazzjonijiet jew aktar speċifikati fl-(a) sa n-(n) ikkumbinati flimkien; (p)tbiċċir ta’ l-annimali. 2.L-operazzjonijet kollha mwettqa kemm fil-Komunità jew inkella fl-Alġerija fuq oġġett speċifiku għandhom jitqiesu f’daqqa waqt li jiġi ddeterminat jekk ix-xogħol jew l-ipproċessar li għadda minnu dak il-prodott għandux jitqies bħala suffiċjjenti fi ħdan it-tifsira tal-paragrafu 1. Artikolu 8 Unità ta’ kwalifika 1.L-unità ta’ kwalifika għall-applikazzjoni tad-dispożizzjoniijiet ta’ dan il-Protokoll għandha tkun il-prodott partikolari li jitqies bħala unità bażika meta tiġi ddeterminata l-klassifika filwaqt li tintuża s-Sistema Armonizzata.

Isegwi li: (a)meta prodott, li ikun magħmul minn grupp jew ġabra ta’ oġġetti, jiġi kklasifikat taħt it-termini tas-Sistema Armonizzata f’intestatura waħda, l-entità sħiħa tikkostitwixxi l-unità ta’ kwalifika; (b)meta konsenja tkun magħmula minn numru ta’ prodotti identiċi kklassifikati taħt l-istess intestatura tas-Sistema Armonizzata, kull prodott għandu jittieħed individwalment meta jiġu applikati d-dispożizzjonijiet ta’ dan il-Protokoll. 2.Meta skond ir-Regola Ġenerali 5 tas-Sistema Armonizzata, l-ippakkjar huwa inkluż mal-prodott għal raġunijiet ta’ elenkar, għandu jiġi inkluż bl-għanijiet ta' determinazzjoni ta' oriġini. Artikolu 9



Aċċessorji, sperparts u għodod Aċċessorji, sperparts u għodod mibgħuta bħala parti minn tagħmir, makkinarju, apparat jew vettura, li huma parti mit-tagħmir normali u huma inklużi fil-prezz tiegħu jew li mhumiex b’fattura separata, għandhom jitqiesu li jiffurmaw it-total ma’ dak it-tagħmir, makkinarju, apparat jew vettura kkonċernata. Artikolu 10



Settijiet Settijiet, kif definiti fir-regola Ġenerali 3 tas-Sisitema Armonizzata, għandhom jitqiesu oriġinarji meta l-prodotti komponenti kollha huma originarji. Minkejja dan, meta set huwa magħmul minn prodotti oriġinarji u mhux oriġinarji, is-sett bħala entità sħiħa għandu jitqies bħala oriġinarju, sakemm il-valur tal-prodotti mhux oriġinarji ma jaqbiżx il-15% tal-prezz ex-fabbrika tas-sett. Artikolu 11



Elemanti newtrali Sabiex jiġi ddeterminat jekk prodott joriġinax jew le, ma hemmx għalfejnli jiġi ddeterminat l-oriġini ta' dawn li ġejjin li jistgħu jintużaw fil-manifattura tiegħu: (a)enerġija u fjuwil; (b)impjant u apparat (c)makkinarju u għodod; (d)oġġetti li ma jidħlux jew li mhumiex intenzjonati li jidħlu fil-kompożizzjoni finali tal-prodott. TITOLU III



REKWIŻITI TERRITORJALI Artikolu 12



Prinċipju ta’ territorjalità 1.Għajr kif previst fl-Artikolu 2(1)(c), l-Artikolu 3 u 4 u l-paragrafu 3 ta’ dan l-Artikolu, il-kondizzjonijiet għall-ksib ta’ status oriġinarju stipulat fit-Titolu II għandhom jintlaħqu mingħajr interruzzjoni fil-Komunità jew fl-Alġerija. 2.Minbarra kif previst fl-Artikolu 3 u 4, fejn oġġetti oriġinarji esportati mill-Komunità jew mill-Alġerija lejn pajjiż ieħor jiġu lura, għandhom jitqiesu li mhumiex oriġinarji, ħlief jekk jista' jintwera b’ mod li jissodisfa lilll-awtoritajiet doganali li: (a)l-oġġetti li ġew lura huma l-istess bħal dawk li ġew esportati; u

(b)ma għaddewx minn kwalunkwe operazzjoni lil hinn minn dik meħtieġa biex tippreservahom f’kondizzjoni tajba waqt li kienu jinsabu f’dak il-pajjiż jew waqt li kienu qegħdin jiġu esportati. 3.L-akkwist ta’ status oriġinarju skond il-kondizzjonijiet stipulati fit-Titolu II ma għandux jiġi affetwat bix-xogħol jew l-ipproċessar li seħħ ’il barra mill-Komunità jew l-Alġerija fuq materjali esportati mill-Komunità jew l-Alġerija u sussegwentament importati mill-ġdid hemmhekk, sakemm: (a)il-materjali msemmija huma miksuba totalment fil-Komunità jew fl-Alġerija jew għaddew minn xogħol jew ipproċessar li jmur lil hinn mill-operazzjonijiet imsemmija fl-Artikolu 7 qabel ma ġew esportati; u (b)jista’ jintwera b’mod li jissodisfa lill-awtoritajiet doganali li: i)l-oġġetti li ġew importati mill-ġdid inkisbu billi inħadmu jew ġew ipproċessati l-materjali esportati; u ii)il-valur totali li nkiseb ’il barra mill-Komunità jew l-Alġerija billi ġew applikati d-dispożizzjonijiet ta’ dan l-Artikolu ma jaqbiżx l-10% tal-prezz ex-fabbrika tal-prodott aħħari li għalih qiegħed jiġi ddikjarat status oriġinarju. 4.Għall-għanijiet tal-paragrafu 3, il-kondizzjonijiet sabiex jiġi akkwistat status oriġinarju stipulat fit-Titolu II ma għandux japplika għal xogħol jew ipproċessar li sar ’il barra mill-Komunità jew l-Alġerija. Iżda fil-każ li, fil-lista ta’ l-Anness II, tiġi applikata regola li tistipula valur massimu għall-materjali kollha li mhumiex oriġinarji inkorporati sabiex jiġi ddeterminat l-istatus oriġinarju tal-prodott aħħari, il-valur totali tal-materjali li mhumiex oriġinarji inkorporati fit-territorju tal-parti kkonċernata, meħud flimkien mal-valur totali akkwistat ’il barra mill-Komunità jew l-Alġerija bili jiġu applikati d-dispożizzjonijiet ta’ dan l-Artikolu, ma għandhomx jaqbżu l-persentaġġ iddikjarat. 5.Bl-għanijiet li jiġu applikati d-dispożizzjonijiet tal-paragrafi 3 u 4, 'valur miżjud totali' għandu jittieħed bħala l-ispejjeż kollha li ġejjin minn barra l-Komunità jew l-Alġerija, inkluż il-valur tal-materjali inkorporati hemmhekk. 6.Id-dispożizzjonijiet tal-paragrafi 3 u 4 ma għandhomx japplikaw għal prodotti li ma jissodisfawx il-kondizzjonijiet stipulati fl-Anness II jew li jistgħu jitqiesu maħduma jew ipproċessati suffiċjentement fil-każ biss li tiġi applikata t-toleranza ġenerali ffissata fl-Artikolu 6(2). 7.Id-dispożizzjonijiet tal-paragrafi 3 u 4 ma għandhomx japplikaw għal prodotti tal-Kapitoli 50 sa 63 tas-Sistema Armonizzata. 8.Kwalunkwe xogħol jew ipproċessar tat-tip kopert mid-dispożizzjonijiet ta’ dan l-Artikolu u magħmul barra mill-Komunità jew l-Alġerija għandu jsir taħt l-arranġamenti li jaqgħu taħt ipproċessar passiv jew arranġamenti simili. Artikolu 13



Trasport dirett 1.It-trattament preferenzjali previst taħt il-Ftehim japplika biss għal prodotti li jissodisfaw ir-rekwiżiti ta’ dan il-Protokoll, li huma trasportati direttament bejn il-Komunità u l-Alġerija jew minn ġewwa t-territorji ta’ pajjiżi oħra msemmija fl-Artikoli 3 u 4 li magħhom hija applikabbli l-akkumulazzjoni. Minkejja dan, prodotti li jikkostitwixxu konsenja waħda jistgħu jiġu trasportati minn ġewwa territorji permezz ta’, jekk tinqala’ l-okkażjoni, trasbord jew magażinaġġ temporanju f’tali territorji, sakemm dawn jibqgħu taħt is-sorveljanza ta’ l-awtoritajiet doganali fil-pajjiż tat-tranżitu jew tal-magażinaġġ u li ma jgħaddu mill-ebda operazzjoni ħlief il-ħatt, it-tagħbija mill-ġdid jew xi operazzjoni ddiżinjata li tippreservahom f’kondizzjoni tajba. Prodotti oriġinarji jistgħu jkunu ttrasportati permezz ta’ sensiela ta’ katusi li jgħaddu minn fuq territorju ieħor minbarra dak tal-Komunità jew l-Alġerija. 2.Evidenza li l-kondizzjonijiet stipulati fil-paragrafu 1 ikunu ġew issodisfati tista' tkun fornita lill-awtoritajiet doganali tal-pajjiż ta’ l-importazzjoni bil-produzzjoni ta’: (a)dokument wieħed tat-trasport li jkopri l-passaġġ mill-pajjiż ta’ l-esportazzjoni minn ġewwa l-pajjiż tat-tranżitu; jew (b)ċertifikat maħruġ mill-awtoritajiet doganali tal-pajjiż tat-tranżitu: (i)li jagħti deskrizzjoni eżatta tal-prodotti;

(ii)li jistqarr id-dati tal-ħatt u tat-tgħabija mill-ġdid tal-prodotti u, meta applikabbli, l-ismijiet tal-vapuri użati, jew tal-mezzi l-oħrajn tat-trasport użati u (iii)jiċċertifika l-kondizzjonijiet li l-prodotti kienu baqgħu fihom fil-pajjiż tat-tranżitu; jew (c)fin-nuqqas ta' dawn, kwalunkwe dokument li jissostanzjahom. Artikolu 14



Wirjiet 1.Prodotti oriġinarji, mibgħuta għal wirja f’pajjiż apparti minn dawk imsemmija fl-Artikolu 3 u 4 li biha hija applikabbli l-akkumulazzjoni u li jinbiegħu wara l-wirja għall-importazzjoni fil-Komunità jew fl-Alġerija għandhom jibbenefikaw fil-mument ta’ l-importazzjoni mid-dispożizzjonijiet tal-Ftehim sakemm jintwera b’mod li jissodisfa lill-awtoritajiet doganali li: (a)esportatur kien ikkonsenja dawn il-prodotti mill-Komunità jew mill-Alġerija lejn il-pajjiż li fih qiegħda tinżamm il-wirja u li wrihom hemmhekk; (b)il-prodotti nbiegħu jew ingħataw b’mod ieħor minn dak l-esportatur lejn persuna fil-Komunità jew l-Alġerija; (c)il-prodotti kienu kkonsenjati matul il-wirja jew immedjetament warajha fl-istat li fih dawn intbagħtu għall-wirja; u (d)il-prodotti ma kinux, sa minn meta kienu kkonsenjati għall-wirja, użati għal xi skop minbarra dak ta’ demostrazzjoni fil-wirja. 2.Prova ta’ l-oriġini għandha tinħareġ jew issir skond id-disposizzjonijiet tat-Titolu IV u ppreżentata lill-awtoritajiet doganali tal-pajjiż ta’ l-importazzjoni fil-manjira normali. L-isem u l-indirizz tal-wirja għandhom ikunu indikati fuqha. Meta meħtieġ, evidenza dokumentarja addizzjonali tal-kondizzjonijiet li fihom dawn kienu ġew eżebiti, tista’ wkoll tintalab bħala rekwiżit. 3.Il-paragrafu 1 għandu japplika għal kwalunkwe wirja kummerċjali, industrijali, agrikola jew ta’ l-artiġġjanat, fiera jew wirja pubblika li ma tkunx organizzata għal skopijiet privati fi ħwienet jew postijiet ta’ negozju bl-għan tal-bejgħ ta’ oġġetti barranin, u li matulha l-prodotti jibqgħu taħt kontroll doganali. TITOLU IV



RIFUŻJONI JEW EŻENZJONI Artikolu 15



Projbizzjoni ta’ rifużjoni ta’ taxxi doganali jew eżenzjoni minnhom 1.(a)Materjali li mhumiex oriġinarji użati fil-manifattura ta' prodotti li joriġinaw fil-Komunità jew fl-Alġerija jew f'wieħed mill-pajjiżi msemmija fl-Artikoli 3 u 4 li għalihom inħarġet jew saret prova ta’ oriġini skond id-dispożizzjonijiet tat-Titolu V ma għandhomx ikunu soġġetti għal rifużjoni ta’ taxxi doganali ta’ kwalunkwe tip jew għal eżenzjoni minnhom fil-Komunità jew fl-Alġerija. (b)Prodotti li jaqgħu fi ħdan il-Kapitolu 3 u l-intestaturi 1604 u 1605 tas-Sistema Armonizzata u li joriġinaw fil-Komunità kif previst fl-Artikolu 2(1)(c), li għalihom inħarġet jew saret prova ta’ oriġini skond id-dispożizzjonijiet tat-Titolu V ma għandhomx ikunu soġġetti għal rifużjoni ta’ taxxi doganali ta’ kwalunkwe tip jew għal eżenzjoni minnhom fil-Komunità. 2.Il-projbizzjoni fil-paragrafu 1 għandha tapplika għal kwalunkwe arranġament għal rifużjoni, tnaqqis, jew non-pagament, parzjali jew sħiħ, tad-dazji jew ħlasijiet doganali li għandhom effett ekwivalenti, applikabbli fil-Komunità jew fl-Alġerija lil materjali użati fil-manifattura u lil prodotti koperti bil-paragrafu 1(b) hawn fuq, meta din it-tip ta' rifużjoni, tnaqqis jew non-pagament, tapplika, espressivament jew effettivament, meta prodotti li nkisbu mill-materjali msemmija huma esportati u mhux meta jinżammu għall-użu fid-djar hemmhekk. 3.L-esportatur ta’ prodotti koperti bi prova ta’ oriġini għandu jkun lest jippreżenta fi kwalunkwe waqt, fuq talba mill-awtoritajiet doganali, id-dokumenti xierqa kollha li jagħtu prova li ma nkisbet l-ebda rifużjoni f'dak li għandu x'jaqsam ma' materjali li mhumiex oriġinarji użati fil-manifattura tal-prodotti kkonċernati u li d-dazji jew ħlasijiet doganali kollha li għandhom effett ekwivalenti applikabbli għal dawn it-tipi ta’ materjali, kienu fil-fatt tħallsu. 4.Id-dispożizzjonijiet tal-paragrafi 1 sa 3 għandhom japplikaw ukoll fir-rigward ta’ l-ippakkjar fi ħdan it-tifsira ta’ l-Artikolu 8(2), aċċessorji, sperparts u għodod fi ħdan it-tifsira ta’ l-Artikolu 9 u l-prodotti f’sett fi ħdan it-tifsira ta’ l-Artikolu 10 meta dawn it-tipi ta’ oġġetti mhumiex oriġinarji.

5.Id-dispożizzjonijiet tal-paragrafi 1 sa 4 għandhom japplikaw biss fir-rigward ta’ materjali li huma tat-tip li għalihom japplika il-Ftehim. Barra minn hekk, ma għandhomx jipprekludu l-applikazzjoni ta’ sistema ta’ rifużjoni ta’ esportazzjoni għal prodotti agrikoli, applikabbli fil-mument ta’ l-esportazzjoni skond id-dispożizzjonijiet tal-Ftehim. 6.Il-projbizzjoni fil-paragrafu 1 ma għandhiex tappplika jekk il-prodotti jitqiesu li joriġinaw fil-Komunità jew fl-Alġerija mingħajr applikazzjoni ta' akkumulazzjoni b'materjali li joriġinaw f'wieħed mill-pajjiżi l-oħra msemmija fl-Artikoli 3 u 4. 7.Minkejja l-paragrafu 1, l-Alġerija tista’, minbarra għal prodotti li jaqgħu fi ħdan il-Kapitoli 1 sa 24 tas-Sistema Armonizzata, tapplika arranġamenti għal rifużjoni ta’ taxxi doganali jew ħlasijiet li għandhom effett ekwivalenti jew eżenzjoni minnhom, applikabbli għal materjali li mhumiex oriġinarji użati fil-manifattura ta’ prodotti oriġinarji, soġġett għad-dispożizzjonijiet li ġejjin: (a)rata ta’ 5% ta’ ħlas doganali għandha tibqa’ fir-rigward tal-prodotti li jaqgħu fi ħdan il-Kapitoli 25 sa 49 u 64 sa 97 tas-Sistema Armonizzata, jew rata anqas hekk kif inhi fis-seħħ fl-Alġerija; (b)rata ta’ 10% ta’ ħlas doganali għandha tibqa’ fir-rigward tal-prodotti li jaqgħu fi ħdan il-Kapitoli 50 sa 63 tas-Sistema Armonizzata, jew rata anqas hekk kif inhi fis-seħħ fl-Alġerija. Id-dispożizzjonijiet ta’ dan il-paragrafu għandhom japplikaw sal-31 ta’ Diċembru 2009 u jistgħu jiġu riveduti bi qbil bejniethom. TITOLU V



PROVA TA’ ORIĠINI Artikolu 16



Rekwiżiti ġenerali 1.Prodotti li joriġinaw fil-Komunità għandhom, fil-mument ta’ importazzjoni fl-Alġerija u prodotti li joriġinaw fil-Alġerija għandhom, fil-mument ta’ importazzjoni fil-Komunità jibbenefikaw mill-Ftehim fil-mument li ssir preżentazzjoni ta’ waħda minn dawn il-provi ta’ oriġini li ġejjin: (a)ċertifikat ta’ ċaqliq ta’ l-EUR 1, li kampjun tiegħu jidher fl-Anness III a; (b)ċertifikat ta’ ċaqliq ta’ l-EUR-MED, li kampjun tiegħu jidher fl-Anness III b; (c)fil-każijiet speċifikati fl-Artikolu 22(1), dikjarazzjoni, sussegwentament imsejħa 'dikjarazzjoni tal-fattura' jew 'id-dikjarazzjoni tal-fattura ta’ l-EUR-MED' mogħtija mingħand l-esportatur fuq fattura, irċevuta postali jew kwalunkwe dokument kummerċjali ieħor li jiddeskrivi l-prodotti kkonċernati f’dettal suffiċjenti sabiex ikunu jistgħu jiġu identifikati; it-testi tad-dikjarazzjonijiet tal-fatturi jidhru fl-Annessi IV a u b. 2.Minkejja l-paragrafu 1, prodotti oriġinarji fi ħdan it-tifsira ta’ dan il-Protokoll għandhom, fil-każijiet speċifikati fl-Artikolu 27, jibbenefikaw mill-Ftehim mingħajr ma jkun meħtieġ li jiġu ppreżentati kwalunkwe wieħed mid-dokumenti msemmija hawn fuq. Artikolu 17



Proċedura għall-ħruġ ta’ ċertifikat għal caqliq ta’ l-EUR.1 jew l-EUR-MED 1.Ċertifikat għal ċaqliq ta’ l-EUR 1 jew lEUR-MED għandu jinħareġ mill-awtoritajiet doganali tal-pajjiż ta’ l-esportazzjoni fil-mument li l-applikazzjoni tkun saret bil-miktub mingħand l-esportatur jew, mingħand ir-rappreżentant awtorizzat tiegħu, bir-responsabilità taqa’ fuq l-esportatur. 2.Għal dan l-għan, l-esportatur jew ir-rappreżentant awtorizzat tiegħu għandu jimla’ kemm iċ-ċertifikat tal-moviment EUR jew EUR-MED kif ukoll il-formola ta’ applikazzjoni, li kampjuni tagħha jidhru fl-Annessi III a u b. Dawn il-formoli għandhom jimtlew f'wieħed mill-ilsna li fihom tfassal dan il-Ftehim u skond id-dispożizzjonijiet tal-liġi domestika tal-pajjiż ta' l-esportazzjoni. Jekk miktuba bl-idejn, għandhom jimtlew bil-linka b’karattri stampati. Id-deskrizzjoni tal-prodotti għandha tingħata fil-kaxxa riżervata għal dan l-iskop mingħajr ma jitħallew ebda linji vojta. Meta l-kaxxa ma tkun kompletament mimlija, linja orizzontali għandha tkun miġbuda taħt l-aħħar linja tad-deskrizzjoni, bl-ispazju vojt maqtugħ. 3.L-esportatur li japplika għall-ħruġ ta’ ċertifikat ta’ moviment EUR.1 jew EUR-MED għandu jkun lest li fi kwalunkwe waqt jippreżenta, mat-talba ta’ l-awtoritajiet doganali tal-pajjiż ta’ l-esportazzjoni ta’ minn fejn iċ-ċertifikat tal-moviment EUR.1 jew EUR-MED ikun maħruġ, id-dokumenti xierqa kollha sabiex jagħti prova ta' l-istatus oriġinanti tal-prodotti kkonċernati kif ukoll dwar it-twettieq tal-ħtiġiet l-oħrajn ta’ dan il-Protokoll. 4.Mingħajr preġudizzju għall-paragrafu 5, ċertifikat taċ-caqliq EUR 1 għandu jinħareġ mill-awtoritajiet doganali ta’ Stat Membru tal-Komunità jew ta’ l-Alġerija fil-każijiet li ġejjin: -jekk il-prodotti kkonċernati jistgħu jitqiesu bħala prodotti li joriġinaw fil-Komunità jew fl-Alġerija, mingħajr l-applikazzjoni ta’ l-akkumulazzjoni b’materjali li joriġinaw f’wieħed mill-pajjiżi l-oħra msemmija fl-Artikolu 3 u 4, u jilħqu r-rekwiżiti l-oħra ta’ dan il-Protokoll; -jekk il-prodotti kkonċernati jistgħu jitqiesu bħala prodotti li joriġinaw f’wieħed mill-pajjiżi l-oħra msemmija fl-Artikoli 3 u 4 li bihom l-akkumulazzjoni hija applikabbli, mingħajr applikazzjoni ta’ l-akkumulazzjoni ma’ materjali li joriġinaw f’wieħed mill-pajjiżi msemmija fl-Artikoli 3 u 4, u jilħqu r-rekwiżiti l-oħra ta’ dan il-Protokoll, sakemm ċertifikat EUR-MED jew dikjarazzjoni ta’ fattura EUR-MED inħarġu fil-pajjiż ta’ l-oriġini.

-jekk il-prodotti kkonċernati jistgħu jiqiesu bħala prodotti li joriġinaw fil-Komunità jew fl-Alġerija, b’applikazzjoni ta’ l-akkumulazzjoni msemmija fl-Artikoli 3(4a) u 4(4a), u jilħqu r-rekwiżiti l-oħra ta’ dan il-Protokoll. 5.Ċertifikat ta’ moviment EUR-MED għandu jinħareġ mill-awtoritajiet doganali ta' Stat Membru tal-Komunità jew ta’ l-Alġerija, jekk il-prodotti kkonċernati jistgħu jitqiesu bħala prodotti li joriġinaw fil-Komunità, fl-Alġerija jew f’wieħed mill-pajjiżi l-oħra msemmija fl-Artikoli 3 u 4 li bihom l-akkumulazzjoni hija applikabbli, jilħqu r-rekwiżiti l-oħra ta’ dan il-Protokoll u: -akkumulazzjoni kienet applikata ma’ materjali li joriġinaw f’wieħed mill-pajjiżi l-oħra msemmija fl-Artikoli 3 u 4, jew -il-prodotti jistgħu jintużaw bħala materjali fil-kuntest ta’ l-akkumulazzjoni għall-manifattura ta’ prodotti għall-esportazzjoni lejn wieħed mill-pajjiżi l-oħra msemmija fl-Artikoli 3 u 4, jew -il-prodotti jistgħu jiġu esportati mill-ġdid mill-pajjiż destinatarju lejn wieħed mill-pajjiżi l-oħra msemmija fl-Artikoli 3 u 4. 6.Ċertifikat ta’ moviment EUR-MED għandu jkollu fih wieħed mill-istqarrijiet li ġejjin bl-Ingliż fil-kaxxa 7: -jekk l-oriġini nkisbet bl-applikazzjoni ta’ l-akkumulazzjoni b’materjali li joriġinaw f’wieħed jew aktar mill-pajjiżi msemmija fl-Artikoli 3 u 4: 'CUMULATION APPLIED WITH ……'(isem tal-pajjiż/pajjiżi) -jekk l-oriġini nkisbet mingħajr l-applikazzjoni ta’ l-akkumulazzjoni b’materjali li joriġinaw f’wieħed jew aktar mill-pajjiżi msemmija fl-Artikoli 3 u 4: 'NO CUMULATION APPLIED' 7.L-awtoritajiet doganali li joħorġu ċ-ċertifikati tal-moviment EUR.1 jew EUR-MED għandhom jieħdu kull pass meħtieġ sabiex jivverifikaw l-istatus ta' oriġini tal-prodotti u li ntlaħqu r-rekwiżiti l-oħra ta' dan il-Protokoll. Għal dan l-għan, għandu jkollhom id-dritt li jsejħu għal kwalunkwe evidenza u jwettqu kwalunkwe spezzjoni tal-kontijiet ta’ l-esportatur jew kwalunkwe kontroll ieħor li jqisu xieraq. Għandhom ukoll jiżguraw li l-formoli msemmija fil-paragrafu 2 imtlew kif suppost. B’mod partikolari, għandhom jikkontrollaw jekk l-ispazju rriservat għad-deskrizzjoni tal-prodotti mteliex b’tali mod li jeskludi kull possibilità ta’ żidiet qarrieqa. 8.Id-data ta’ ħruġ taċ-ċertifikat tal-moviment EUR.1 jew EUR-MED għandha tkun indikata fil-Kaxxa 11 taċ-ċertifikat. 9.Ċertifikat tal-moviment EUR.1 jew EUR-MED għandu jinħareġ mill-awtoritajiet doganali u jkun disponibbli għall-esportatur hekk kif l-esportazzjoni nnifisha tkun seħħet jew tiġi żgurata. Artikolu 18



Ċertifikati ta’ ċaqliq ta’ l-EUR.1 jew l-EUR-MED maħruġa retrospettivament 1.Minkejja l-Artikolu 17(9), ċertifikat tal-moviment EUR. 1 jew EUR-MED jista’ jinħareġ b’mod eċċezzjonali wara l-esportazzjoni tal-prodotti li għandhom x’jaqsmu miegħu: (a)ma nħariġx fil-mument ta’ l-esportazzjoni minħabba żbalji jew ommissjonijiet involontarji jew ċirkostanzi speċjali; jew (b)jintwera b’mod li jissodisfa lill-awtoritajiet doganali li ċertifikat tal-moviment EUR.1 jew EUR-MED inħareġ iżda ma ġiex aċċettat waqt l-importazzjoni minħabba raġunijiet tekniċi. 2.Minkejja l-Artikolu 17(9), Ċertifikat tal-moviment EUR-MED jista’ jinħareġ wara l-esportazzjoni tal-prodotti li għandhom x’jaqsmu miegħu u li għalihom inħareġ ċertifikat tal-moviment EUR.1 fil-mument ta’ l-esportazzjoni, sakemm tingħata prova b’mod li jissodisfa lill-awtoritajiet doganali li l-kondizzjonijiet imsemmija fl-Artikolu 17 (5) ġew ssodisfati. 3.Għall-implimentazzjoni tal-paragrafi 1 u 2, l-esportatur għandu jindika fl-applikazzjoni tiegħu l-post u d-data ta’ l-esportazzjoni tal-prodotti li għandhom x’jaqsmu maċ-ċertifikat tal-moviment EUR.1 jew EUR-MED, u jiddikjara r-raġunijiet għat-talba tiegħu.

4.L-awtoritajiet doganali jistgħu joħorġu ċertifikat tal-moviment EUR.1 jew EUR-MED retrospettivament biss wara li jkunu vverifikaw li t-tagħrif ipprovdut fl-applikazzjoni ta' l-esportatur jaqbel ma' dak li jinsab fil-fajl korrispondenti. 5.Ċertifikati tal-moviment EUR.1 jew EUR-MED maħruġa retrospettivament għandhom jiġu approvati b’din il-frażi li ġejja bl-Ingliż: 'ISSUED RETROSPECTIVELY' Ċertifikati tal-moviment EUR-MED maħruġa retrospettivament bl-applikazzjoni tal-paragrafu 2 għandhom jiġu approvati b’din il-frażi li ġejja bl-Ingliż: 'ISSUED RETROSPECTIVELY (Original EUR.1 no ……….[data u post ta’ ħruġ]' 6.L-approvazzjoni msemmija fil-paragrafu 5 għandha tiddaħħal fil-kaxxa 7 taċ-ċertifikat tal-moviment EUR.1 jew EUR-MED. Artikolu 19



Ħruġ f’żewġ kopji ta’ ċertifikat tal-moviment EUR jew EUR-MED 1.Fil-każ ta’ serq, telf jew qerda taċ-ċertifikat tal-moviment EUR.1 jew EUR-MED, l-esportatur jista’ japplika għand l-awtoritajiet doganali li ħarġuhulu għal kopja magħmula abbażi tad-dokument ta’ l-esportazzjoni li qiegħed fil-pussess tagħhom. 2.Il-kopja maħruġa b’dan il-mod għandha tiġi approvata b’din il-kelma li ġejja bl-Ingliż: 'DUPLICATE' 3.L-approvazzjoni msemmija fil-paragrafu 2 għandha tiddaħħal fil-Kaxxa 7 tal-kopja taċ-ċertifikat tal-moviment EUR.1 jew EUR-MED. 4.Il-kopja, li jrid ikollha d-data ta' ħruġ taċ-ċertifikat oriġinali tal-moviment EUR.1 jew EUR-MED, għandha tidħol fis-seħħ minn dik id-data. Artikolu 20



Ħruġ ta’ ċertifikati tal-moviment EUR.1 jew EUR-MED fuq il-bażi ta’

prova ta’ oriġini maħruġa jew li saret qabel Meta prodotii oriġinarji jitqegħdu taħt il-kontroll ta’ uffiċju doganali fil-Komunità jew fl-Alġerija, għandha tkun possibbli li tinbidel il-prova ta’ oriġini oriġinali b'ċertifikat wieħed jew aktar ta’ moviment EUR.1 jew EUR-MED bl-għan li dawn il-prodotti kollha jew uħud minnhom jintbgħatu x’ imkien ieħor fil-Komunità jew l-Alġerija. Iċ-ċertifikat/ċertifikati sostitut/sostituti tal-moviment EUR.1 jew EUR-MED għandhom jinħarġu mill-uffiċċju doganali li taħtu tqiegħdu l-kontroll tal-prodotti. Artikolu 21



Segregazzjoni tal-kontabilità 1.Fil-każijiet fejn jinqalgħu spejjeż konsiderevoli jew diffikultajiet materjali fiż-żamma ta’ ħażniet ta’ materjali oriġinarji u materjali mhux oriġinarji li huma identiċi u jistgħu jitpartu, l-awtoritajiet doganali jistgħu, mat-talba bil-miktub ta’ dawk ikkonċernati, jawtorizzaw li jintuża l-metodu hekk imsejjaħ 'segregazzjoni tal-kontabilità' għal ġestjoni ta’ dawn it-tipi ta’ ħażniet. 2.Il-metodu għandu jkun kapaċi jiżgura li, għal perjodu ta' referenza speċifiku, in-numru ta’ prodotti miksuba li jistgħu jitqiesu bħala 'oriġinarji' huwa l-istess bħal dak li kien jinkiseb li kieku kien hemm segregazzjoni fiżika tal-ħażniet. 3.L-awtoritajiet doganali jistgħu jagħtu din it-tip ta’ awtorizzazzjoni, soġġetta għal kwalunkwe kondizzjoni li titqies xierqa. 4.Dan il-metodu huwa rreġistrat u applikat fuq il-bażi tal-prinċipji ġenerali tal-kontabilità applikabbli fil-pajjiż fejn il-prodott kien immanifatturat. 5.Il-benefiċjarju ta’ din il-faċilità jista’ jagħmel provi ta’ oriġini jew japplika għalihom, skond kif ikun il-każ, għall-kwantità ta’ prodotti li jistgħu jitqiesu oriġinarji. Fuq it-talba ta’ l-awtoritajiet doganali, il-benefiċjarju għandu jipprovdi stqarrija ta’ kif kienu mmexxija l-kwantitajiet.

6.L-awtoritajiet doganali għandhom jissorveljaw l-użu li sar mill-awtorizzazzjoni u jistgħu jirtirawha fi kwalunkwe waqt meta l-benefiċjarju jagħmel użu li mhuwiex xieraq mill-awtorizzazzjoni fi kwalunkwe mod possibbli jew jonqos milli jilħaq kwalunkwe kondizzjoni oħra stipulata f’dan il-Protokoll. Artikolu 22



Kondizzjonijiet għal kumpilazzjoni ta’ dikjarazzjoni ta' fattura jew ta’ dikjarazzjoni ta’ fattura EUR-MED 1.Kwalunkwe dikjarazzjoni ta’ fattura jew dikjarazzjoni ta’ fattura EUR-MED kif imsemmija fl-Artikolu 16(1)(c) tista’ timtela: (a)minn esportatur approvat fi ħdan it-tifsira ta’ l-Artikolu 23, jew (b)minn kwalunkwe esportatur għal kwalunkwe konsenja li tikkonsisti minn pakket wieħed jew aktar li fih/fihom prodotti oriġinarji li għandhom valur totali li ma jaqbiżx is-6,000 euro. 2.Bla preġudizzju għall-paragrafu 3, dikjarazzjoni tal-fattura tista’ tiġi kumpilata fil-każijiet li ġejjin: -jekk il-prodotti kkonċernati jistgħu jitqiesu bħala prodotti li joriġinaw fil-Komunità jew fl-Alġerija, mingħajr l-applikazzjoni ta’ l-akkumulazzjoni b’materjali li joriġinaw f’wieħed mill-pajjiżi l-oħra msemmija fl-Artikolu 3 u 4, u jilħqu r-rekwiżiti l-oħra ta’ dan il-Protokoll; -jekk il-prodotti kkonċernati jistgħu jitqiesu bħala prodotti li joriġinaw f’wieħed mill-pajjiżi l-oħra msemmija fl-Artikoli 3 u 4 li magħhom l-akkumulazzjoni hija applikabbli, mingħajr applikazzjoni ta’ l-akkumulazzjoni ma’ materjali li joriġinaw f’wieħed mill-pajjiżi msemmija fl-Artikoli 3 u 4, u jilħqu r-rekwiżiti l-oħra ta’ dan il-Protokoll, sakemm ċertifikat EUR-MED jew dikjarazzjoni ta’ fattura EUR-MED inħarġu fil-pajjiż ta’ l-oriġini; -jekk il-prodotti kkonċernati jistgħu jiqiesu bħala prodotti li joriġinaw fil-Komunità jew fl-Alġerija, b’applikazzjoni ta’ l-akkumulazzjoni msemmija fl-Artikoli 3(4a) u 4(4a), u jilħqu r-rekwiżiti l-oħra ta’ dan il-Protokoll. 3.Dikjarazzjoni tal-fattura EUR-MED tista’ timtela jekk il-prodotti kkonċernati jistgħu jitqiesu bħala prodotti li joriġinaw fil-Komunità, l-Alġerija, jew f’wieħed mill-pajjiżi msemmija fl-Artikoli 3 u 4 li magħhom l-akkumulazzjoni hija applikabbli, jilħqu r-rekwiżiti ta’ dan il-Protokoll u: -akkumulazzjoni kienet applikata ma’ materjali li joriġinaw f’wieħed mill-pajjiżi l-oħra msemmija fl-Artikoli 3 u 4, jew -il-prodotti jistgħu jintużaw bħala materjali fil-kuntest ta’ l-akkumulazzjoni għall-manifattura ta’ prodotti għall-esportazzjoni lejn wieħed mill-pajjiżi l-oħra msemmija fl-Artikoli 3 u 4, jew -il-prodotti jistgħu jiġu esportati mill-ġdid mill-pajjiż destinatarju lejn wieħed mill-pajjiżi l-oħra msemmija fl-Artikoli 3 u 4. 4.Dikjarazzjoni tal-fattura EUR-MED għandha jkun fiha waħda mill-istqarrijiet li ġejjin bl-Ingliż: -jekk l-oriġini nkisbet bl-applikazzjoni ta’ l-akkumulazzjoni b’materjali li joriġinaw f’wieħed jew aktar mill-pajjiżi msemmija fl-Artikoli 3 u 4: 'CUMULATION APPLIED WITH ……'(isem tal-pajjiż/pajjiżi) -jekk l-oriġini nkisbet mingħajr l-applikazzjoni ta’ l-akkumulazzjoni b’materjali li joriġinaw f’wieħed jew aktar mill-pajjiżi msemmija fl-Artikoli 3 u 4: 'NO CUMULATION APPLIED' 5.L-esportatur li jimla dikjarazzjoni tal-fattura jew dikjarazzjoni tal-fattura EUR-MED għandu jkun lest li jippreżenta fi kwalunkwe waqt, fuq talba ta' l-awtoritajiet doganali tal-pajjiż ta' l-esportazzjoni, id-dokumenti kollha xierqa li jagħtu prova ta’ l-istatus oriġinarju tal-prodotti kkonċernati kif ukoll li qegħdin jintlaħqu r-rekwiżiti l-oħra ta' dan il-Protokoll.

6.Dikjarazzjoni tal-fattura jew dikjarazzjoni tal-fattura EUR-MED għandha timtela mill-esportatur permezz ta' ttajpjar, ittimbrar jew stampar fuq il-fattura, l-irċevuta postali jew kwalunkwe dokument kummerċjali ieħor, id-dikjarazzjoni, li t-test tagħha jidher fl-Anness IV a u b, billi juża l-verżjonijiet lingwistċi stipulati f’dak l-Anness u skond id-disposizzjonijiet tal-liġi domestika tal-pajjiż ta’ l-esportazzjoni. Jekk id-dikjarazzju tkun miktuba bl-idejn, din għandha tkun miktuba bil-linka f’karattri qishom tipi stampati. 7.Id-dikjarazzjonijiet tal-fattura jew id-dikjarazzjonijiet tal-fattura EUR-MED għandhom ikollhom firma oriġinali magħmula bil-miktub mill-esportatur. Minkejja dan, esportatur approvat fi ħdan it-tifsira ta’ l-Artikolu 23 ma għandux bżonn jiffirma dawn it-tipi ta’ dikjarazzjonijiet sakemm ikun forna impenn bil-miktub lill-awtoritajiet doganali tal-pajjiż ta’ l-esportazzjoni li huwa jaċċetta r-responsabilità sħiħa għal kwalunkwe dikjarazzjoni fuq il-fattura li tidentifikah bħala li kienet iffirmata minnu bil-miktub. 8.Kwalunkwe dikjarazzjoni ta’ fattura jew dikjarazzjoni ta’ fattura EUR-MED tista’ tiġi kkumpilata mill-esportatur meta l-prodotti li għandhom x’jaqsmu mad-dikjarazzjoni jiġu esportati, jew wara l-esportazzjoni bil-kondizzjoni li hija ppreżentata fil-pajjiż ta’ l-importazzjoni mhux aktar tard minn sentejn wara l-importazzjoni tal-prodotti li tikkonċernhom. Artikolu 23



Esportatur approvat 1.L-awtoritajiet doganali tal-pajjiż ta’ l-esportazzjoni jistgħu jawtorizzaw lil kwalunkwe esportatur, minn issa ’l quddiem 'l-esportatur approvat', li jagħmel konsenji spissi ta’ prodotti li jaqgħu taħt dan il-Ftehim li jimla d-dikjarazzjonijiet tal-fattura jew id-dikjarazzjonijiet tal-fattura EUR-MED irrispettivament mill-valur tal-prodotti kkonċernati. Esportatur li jfittex din it-tip ta’ awtorizzazzjoni b’tali mod li jissodisfa lill-awtoritajiet doganali, jista' joffri l-garanżiji kolla meħtieġa sabiex dawn jivverifikaw l-istatus oriġinarju tal-prodotti kif ukoll jivverifikaw it-twettieq tar-rekwiżiti l-oħrajn ta’ dan il-Protokoll 2.L-awtortajiet doganali jistgħu jagħtu l-istatus ta’ esportatur approvat soġġett għal kwalunkwe kondizzjoni li huma jqisu xierqa. 3.L-awtoritajiet doganali għandhom jagħtu lill-esportatur approvat, numru doganali ta’ awtorizzazzjoni li għandu jkun jidher fuq id-dikjarazzjoni tal-fattura jew id-dikjarazzjoni tal-fattura EUR-MED. 4.L-awtoritajiet doganali għandhom jissorveljaw l-użu ta’ l-awtorizzazzjoni mill-esportatur approvat. 5.L-awtoritajiet doganali jistgħu jirtiraw l-awtorizzazzjoni fi kwalunkwe waqt. Għandhom jagħmlu dan meta l-esportatur approvat ma jkunx qiegħed joffri aktar il-garanziji msemmija fil-paragrafu 1, ma jkunx qiegħed jilħaq il-kondizzjonijiet imsemmija fil-paragrafu 2 jew b’mod ieħor jagħmel użu ħażin mill-awtorizzazzjoni. Artikolu 24



Validità ta’ prova ta’ oriġini 1.Prova ta’ l-oriġini għandha tkun valida għal erba’ xhur mid-data tal-ħruġ fil-pajjiż ta’ l-esportazzjoni, u għandha tkun ippreżentata matul il-perjodu msemmi lill-awtoritajiet doganali tal-pajjiż ta’ l-importazzjoni. 2.Provi ta’ l-oriġini li jkunu ppreżentati lill-awtoritajiet doganali tal-pajjiż ta’ l-importazzjoni wara d-data finali għall-preżentazzjoni kif speċifikata fil-paragrafu 1 jistgħu jintlaqgħu għall-għan li jkun applikat trattament preferenzali, meta n-nuqqas li jkunu ppreżentati dawn id-dokumenti sad-data finali jkun seħħ minħabba raġunijiet ta’ ċirkostanzi eċċezzjonali. 3.F’każijiet oħrajn ta’ preżentazzjoni li saret tard, l-awtoritajiet doganali tal-pajjiż ta’ l-importazzjoni jistgħu jaċċettaw il-prova ta’ l-oriġini meta l-oġġetti jkunu ġew ippreżentati lilhom qabel id-data finali msemmija. Artikolu 25



Preżentazzjoni ta’ prova ta’ l-oriġini Il-provi ta’ l-oriġini għandhom ikunu ppreżentati lill-awtoritajiet doganali tal-pajjiż ta’ l-importazzjoni skond il-proċeduri applikabbli f’dak il-pajjiż. L-awtoritajiet imsemmija jistgħu wkoll jitolbu traduzzjoni tal-prova ta’ l-oriġini u jistgħu wkoll jitolbu li d-dikjarazzjoni ta’ importazzjoni tkun akkumpanjata bi stqarrija mingħand l-importatur li fiha jiddikjara li l-prodotti jkunu jilħqu l-kondizzjonijiet meħtieġa għall-implementazzjoni tal-Ftehim. Artikolu 26



Importazzjoni f'puntati Meta, mat-talba ta' l-importatur u bil-kondizzjonijiet stipulati mill-awtoritajiet doganali tal-pajjiż ta’ l-importazzjoni, prodotti żarmati jew mhux armati li jaqgħu fi ħdan it-tifsira tar-Regola Ġenerali 2(a) tar-Sistema Armonizzata li jidħlu fi ħdan it-Taqsimiet XVI u XVII jew l-intestaturi Nri 7308 u 9406 tas-Sistema Armonizzata jkunu importati f’puntati, prova waħda ta’ l-oriġini għal dawn it-tipi ta’ prodotti għandha tkun ippreżentata lill-awtoritajiet doganali hekk kif issir l-importazzjoni ta’ l-ewwel puntata. Artikolu 27



Eżenzjonijiet mill-prova ta’ oriġini 1.Il-prodotti mibgħuta bħala pakketti żgħar minn persuni privati lil persuni privati jew li jifformaw parti mill-bagalji personali ta’ vjaġġaturi għandhom ikunu ammessi bħala prodotti oriġinarji mingħajr ma jirrikjedu l-preżentazzjoni ta’ prova formali ta’ l-oriġini, sakemm dawn il-prodotti ma jkunux importati f’għamla ta’ kummerċ u jkunu ddikjarati li jilħqu l-ħtiġijiet ta’ dan il-Protokoll u meta ma jkun hemm l-ebda dubju dwar l-eżattezza ta’ din it-tip ta’ dikjarazzjoni. Fil-każ ta’ prodotti mibgħuta bil-posta, din id-dikjarazzjoni tista’ ssir fuq id-dikjarazzjoni doganali NM22/NM23 jew fuq folja karta annessa ma’ dak id-dokument. 2.Importazzjoni li tkun okkażjonali u li tikkonsisti biss minn prodotti għall-użu personali ta’ min jirċievi jew tal-vjaġġaturi jew tal-familji tagħhom ma għandhomx jitqiesu bħala importazzjoni f’għamla ta’ kummerċ jekk ikun evidenti min-natura u l-kwantità tal-prodotti li ma hemm l-ebda ħsieb ta’ skop kummerċjali.

3.Aktar minn hekk, il-valur totali ta’ dawn il-prodotti ma għandux jaqbeż il-500 euro fil-każ ta’ pakketti żgħar jew l-1200 euro fil-każ ta’ prodotti li jiffurmaw parti mill-bagalji personali tal-vjaġġaturi. Artikolu 27a



Dikjarazzjoni tal-fornitur 1.Meta jingħata ċertifikat tal-moviment EUR.1, jew timtela dikjarazzjoni ta’ fattura, fil-Komunità jew fl-Alġerija għal prodotti oriġinarji, li ntużaw fil-manifattura tagħhom oġġetti li ġejjin mill-Alġerija, il-Marokk, it-Tuneżija jew il-Komunità li għaddew minn xogħol jew ipproċessar f’dawn il-pajjiżi mingħajr ma’ kisbu status oriġinarju preferenzjali, id-dikjarazzjoni tal-fornitur mogħtija fuq dawn il-prodotti għandha tittieħed f’kunsiderazzjoni skond dan l-Artikolu. 2.Id-dikjarazzjoni tal-fornitur imsemmija fil-paragrafu 1 għandha sservi bħala evidenza tax-xogħol jew l-ipproċessar li għaddew minnu l-oġġetti kkonċernati fl-Alġerija, il-Marokk, it-Tuneżija jew il-Komunità bil-għan li jiġi ddeterminat jekk il-prodotti li fil-manifattura tagħhom jintużaw dawn l-oġġetti, jistgħux jitqiesu bħala prodotti li joriġinaw fil-Komunità jew fl-Alġerija u jilħqux ir-rekwiżiti l-oħra ta’ dan il-Protokoll. 3.Dikjarazzjoni separata tal-fornitur għandha, ħlief f’każijiet previsti fil-paragrafu 4, timtela mill-fornitur għal kull konsennja ta’ oġġetti fil-forma preskritta fl-Anness V fuq folja tal-karta annessa mal-fattura, l-irċevuta postali jew kwalunkwe dokument kummerċjali ieħor li jiddeskrivi l-oġġetti kkonċernati b’dettall suffiċjenti b’tali mod li jistgħu jkunu identifikati. 4.Meta fornitur li jipprovdi regolarment lil klijent partikolari b’oġġetti li għaddew minn xogħol jew ipproċessar fl-Alġerija, il-Marokk, it-Tuneżija jew il-Komunità, mistenni jibqa’ kostanti għal perjodi konsiderevoli ta’ żmien, jista’ jipprovdi dikjarazzjoni tal-fornitur waħda sabiex tkopri kunsinji sussegwenti ta’ dawk l-oġġetti, minn issa ’l quddiem 'dikjarazzjoni tal-fornitur li tifrex fuq medda twila ta’ żmien'. Dikjarazzjoni tal-fornitur li tifrex fuq medda twila ta’ żmien normalament tista’ tkun valida għal perjodu ta’ massimu ta’ sena mid-data tal-kumpilazzjoni tad-dikjarazzjoni. L-awtoritajiet doganali tal-pajjiż fejn timtela d-dikjarazzjoni jistipulaw il-kondizzjonijiet li taħthom jistgħu jintużaw perjodi itwal. Id-dikjarazzjoni tal-fornitur li tifrex fuq medda twila ta’ żmien għandha timtela fil-forma preskritta fl-Anness VI, u għandha tiddeskrivi l-oġġetti kkonċernati f’dettal suffiċjenti b’tali mod li jkunu jistgħu jiġu identifikati. Għandha tkun ipprovduta lill-klijent ikkonċernat qabel ma jiġi pprovdut bl-ewwel konsenja ta’ oġġetti koperti b’din id-dikjarazzjoni jew flimkien ma’ l-ewwel konsenja tiegħu. Il-fornitur għandu jinforma lill-klijent tiegħu immedjatament jekk id-dikjarazzjoni tal-fornitur li tifrex fuq medda twila ta’ żmien mhijiex aktar applikabbli għall-oġġetti pprovduti. 5.Id-dikjarazzjoni tal-fornitur imsemmija fil-paragrafi 3 u 4 għandha tiġi ttajpjata jew stampata f'wieħed mill-ilsna li fihom tfassal dan il-Ftehim, skond id-dispożizzjonijiet tal-liġi domestika tal-pajjiż fejn saret, u għandha jkollha l-firma oriġinali magħmula bil-miktub mill-fornitur. Id-dikjarazzjoni tista’ ssir ukoll bil-miktub; f’każ bħal dan, għandha tinkiteb bil-linka f’karattri qishom tipi stampati. 6.Il-fornitur li mela d-dikjarazzjoni għandu jkun lest li jippreżenta fi kwalunkwe waqt, fuq it-talba ta’ l-awtoritajiet doganali tal-pajjiż fejn imtliet id-dikjarazzjoni, id-dokumenti xierqa kollha li jagħtu prova li t-tagħrif mogħti f’din id-dikjarazzjoni huwa korrett. Artikolu 28



Dokumenti ta’ sostenn Id-dokumenti msemmija fl-Artikoli 17(3), 22(5) u 27a(6) użati għall-iskop li jagħtu prova li l-prodotti koperti b’ċertifikat ta’ moviment EUR.1 jew EUR-MED, jew b’dikjarazzjoni tal-fattura EUR-MED, jistgħu jitqiesu bħala prodotti li joriġinaw fil-Komunità, fl-Alġerija jew f’wieħed mill-pajjiżi l-oħra msemmija fl-Artikoli 3 u 4 u li jilħqu r-rekwiżiti l-oħra ta’ dan il-Protokoll, jistgħu jkunu magħmula, inter alia, minn dawn li ġejjin: (a)evidenza diretta ta' l-ipproċessar imwettaq mill-esportatur jew mill-fornitur sabiex jakkwista l-oġġetti kkonċernati, li jinsabu, pereżempju, fil-kontijiet tiegħu jew fiż-żamma tal-kotba interni tiegħu; (b)dokumenti li jagħtu prova ta' l-istatus oriġinarju tal-materjali użati, maħruġa jew mimlija fil-Komunità jew fl-Alġerija meta dawn id-dokumenti jintużaw skond il-liġi domestika; (c)dokumenti li jagħtu prova li x-xogħol jew l-ipproċessar tal-materjali fil-Komunità jew fl-Alġerija, maħruġa jew mimlija fil-Komunità jew fl-Alġerija, meta dawn id-dokumenti jintużaw skond il-liġi domestika; (d)ċertifikati ta’ moviment EUR.1 jew EUR-MED jew dikjarazzjonijiet tal-fattura jew dikjarazzjonijiet tal-fattura EUR-MED li jagħtu prova ta' l-istatus oriġinarju tal-materjali użati, maħruġa jew mimlija fil-Komunità jew fl-Alġerija skond dan il-Protokoll, jew f’wieħed mill-pajjiżi l-oħra msemmija fl-Artikoli 3 u 4, skond ir-regoli ta’ oriġini li huma identiċi mar-regoli f’dan il-Protokoll. (e)evidenza xierqa li għandha x’taqsam max-xogħol jew l-iproċessar li twettaq ’il barra mill-Komunità jew l-Alġerija b’applikazzjoni ta’ l-Artikolu 12, li tagħti prova li r-rekwiżiti ta’ dak l-Artikolu ġew issodisfati. (f)dikjarazzjoni tal-fornitur li tagħti prova li x-xogħol jew l-ipproċessar li għaddew minnu l-materjali użati, ’il barra mill-Komunità, it-Tuneżija, il-Marokk jew l-Alġerija, mimlija f’wieħed minn dawn il-pajjiżi. Artikolu 29



IżIż-Żamma tal-prova ta’ oriġini, dikjarazzjonijiet tal-fornitur u dokumenti ta’ sostenn

1.L-esportatur li japplika għall-kwistjoni taċ-ċertifikat tal-moviment EUR.1 jew EUR-MED għandu jżomm id-dokumenti msemmija fl-Artikolu 17(3) għal mill-anqas tliet snin. 2.L-esportatur li jimla dikjarazzjoni tal-fattura jew dikjarazzjoni tal-fattura EUR-MED għandu jżomm kopja ta’ din id-dikjarazzjoni tal-fattura kif ukoll id-dokumenti msemmija fl-Artikolu 22(5) għal mill-anqas tliet snin. 2a.Il-fornitur li qiegħed jagħmel dikjarazzjoni tal-fornitur għandu jżomm kopji tad-dikjarazzjoni u tal-fattura, irċevuti postali jew kwalunkwe dokument kummerċjali ieħor li miegħu hija annessa din id-deċiżjoni kif ukoll id-dokumenti msemmija fl-Artikolu 27a(6), għal mill-anqas tliet snin. Il-fornitur li qiegħed jagħmel dikjarazzjoni tal-fornitur mifruxa fuq medda twila ta’ żmien għandu jżomm kopji tad-dikjarazzjoni u tal-fattura, irċevuti postali jew kwalunkwe dokument kummerċjali ieħor li għandu x’jaqsam ma’ l-oġġetti koperti b’din id-dikjarazzjoni mibgħuta lill-klijent ikkonċernat kif ukoll id-dokumenti msemmija fl-Artikolu 27a(6), għal mill-anqas tliet snin. Il-perjodu għandu jibda mid-data ta’ skadenza tal-validità tad-dikjarazzjoni tal-fornitur li tifrex fuq medda twila ta’ żmien. 3.L-awtoritajiet doganali tal-pajjiż ta’ l-esportazzjoni li joħorġu ċ-ċertifikat tal-moviment EUR.1 jew EUR-MED għandhom iżommu d-dokumenti msemmija fl-Artikolu 17(2) għal mill-anqas tliet snin. 4.L-awtoritajiet doganali tal-pajjiż ta’ l-importazzjoni għandhom iżommu għal mill-anqas tliet snin iċ-ċertifikati tal-moviment EUR.1 u EUR-MED kif ukoll id-dikjarazzjonijiet tal-fattura u d-dikjarazzjonijiet tal-fattura EUR.1 u EUR-MED li ġew ippreżentati lilhom. Artikolu 30



Diskrepanzi u żbalji formali 1.L-iskoperta ta’ diskrepanzi żgħar bejn l-istqarrijiet magħmula fil-prova ta’ l-oriġini u dawk magħmula fid-dokumenti ppreżentati lill-uffiċċju doganali għall-iskop li jitwettqu l-formalitajiet għall-importazzjoni tal-prodotti ma għandhiex ipso facto tannulla l-prova ta’ l-oriġini jekk ikun stabbilit sewwa li dan id-dokument fil-fatt ikun jaqbel mal-prodotti ppreżentati 2.Żbalji formali ovvji bħal żbalji tat-tajping fil-prova ta’ l-oriġini ma għandhomx iwasslu sabiex id-dokument jiġi rifjutat jekk dawn l-iżbalji mhumiex magħmula b’tali mod li joħolqu dubji f’dak li għandu x’jaqsam mal-korrettezza ta’ l-istqarrijiet magħmula fid-dokument. Artikolu 31



Ammonti espressi f’euro 1.Għall-applikazzjoni tad-dispożizzjonijiet ta’ l-Artikolu 22(1)(b) u l-Artikolu 27(3) f’każijiet fejn il-prodotti huma ffaturati f’munita li mhijiex l-euro, l-ammonti fil-munita nazzjonali ta’ l-Istati membri tal-Komunità, l-Alġerija u ta’ pajjiżi oħra msemmija fl-Artikoli 3 u 4 ekwivalenti għall-ammonti espressi f’euro għandhom jiġu ffissati kull sena minn kull pajjiż ikkonċernat. 2.Konsenja għandha tibbenefika mid-dispożizzjonijiet ta’ l-Artikolu 22(1)(b) jew l-Artikolu 27(3) b’referenza għall-munita li fiha tkun tfasslet, skond l-ammont iffissat mill-pajjiż ikkonċernat. 3.L-ammonti li għandhom jintużaw fi kwalunkwe munita nazzjonali għandhom ikunu ekwivalenti f’dik il-munita għall-ammonti espressi f'euro hekk kif kienu fl-ewwel ġurnata ta’ xogħol tax-xahar ta’ Ottubru. L-ammonti għandhom jiġu kkomunikati lill-Kummissjoni Ewropea mill-15 ta’ Ottubru u għandhom japplikaw mill-1 ta’ Jannar tas-sena ta’ wara. Il-Kummissjoni tal-Komunitajiet Ewropej għandha tinnotifika lill-pajjiżi kollha kkonċernati dwar l-ammonti rilevanti. 4.Pajjiż jista’ jnaqqas jew iżid l-ammont li jirriżulta mill-iskambju għall-munita nazzjonali ta’ ammont espress f’euro, biex jagħti ċifra għad-dritt. L-ammont mogħti għad-dritt ma jistax ikun differenti minn aktar minn 5% mill-ammont li jirriżulta mill-iskambju. Pajjiż jista’ jżomm bla ma jibdel l-ekwivalenti tal-munita nazzjonali ta’ ammont espress f’euro jekk, fiż-żmien ta’ l-aġġustament annwali previst fil-paragrafu 3, l-iskambju ta’ dak l-ammont, qabel ma ngħata għad-dritt, jirriżulta f’zieda ta’ anqas minn 15% fl-ekwiavlenti tal-munita nazzjonali. L-ewkivalenti tal-munita nazzjonali tista’ tinżamm bla ma tinbidel jekk l-iskambju jirriżulta fi tnaqqis ta’ dak il-valur ekwivalenti. 5.L-ammonti espressi f’euro għandhom jiġu riveduti mill-Kumitat ta’ l-Assoċjazzjoni fuq talba tal-Komunità jew l-Alġerija. Meta titwettaq din ir-reviżjoni, il-Kumitat ta’ Assoċjazzjoni għandu jqis sa liema punt huwa mixtieq li jkunu ppreservati f’termini reali l-effetti tal-limiti kkonċernati. Għal dan il-għan, jista’ jiddeċiedi li jimmodifika l-ammonti espressi f’euro. TITOLU VI



ARRANĠAMENTI GĦAL KOOPERAZZJONI AMMINISTRATTIVA Artikolu 32



Għajnuna reċiproka 1.L-awtoritajiet doganali ta’ l-Istati Membri tal-Komunità u l-Alġerija għandhom jipprovdu lil xulxin, permezz tal-Kummissjoni tal-Komunitajiet Ewropej, b’kampjuni ta’ impressjonijiet tat-timbri użati fl-uffiċċji doganali tagħhom għall-ħruġ taċ-ċertifikati tal-moviment EUR.1 u EUR-MED, flimkien ma’ l-indirizzi ta’ l-awtoritajiet doganali responsabbli li jivverifikaw dawn iċ-ċertifikati, dikjarazzjonijiet tal-fattura u dikjarazzjonijiet tal-fattura EUR-MED jew dikjarazzjonijiet tal-fornitur. 2.Sabiex tkun żgurata l-applikazzjoni xierqa ta’ dan il-Protokoll, il-Komunità u l-Alġerija għandhom jgħinu lil xulxin, permezz ta’ amministrazzjonijiet doganali kompetenti, fil-kontroll ta’ l-awtenetiċità taċ-ċertifikati tal-moviment EUR.1 u EUR-MED, id-dikjarazzjonijiet tal-fattura u d-dikjarazzjonijiet tal-fattura EUR-MED jew id-dikjarazzjonijiet tal-fornitur u l-eżattezza tat-tagħrif mogħti f’dawn id-dokumenti. Artikolu 33



Verifika tal-prova ta’ l-oriġini

1.Verifiki sussegwenti tal-provi ta’ l-oriġini għandhom jitwettqu b’mod każwali jew meta l-awtoritajiet doganali tal-pajjiż ta' l-importazzjoni għandhom dubji raġonevoli fir-rigward ta' l-awtentiċità ta' dawn it-tipi ta' dokumenti, l-istatus oriġinarju tal-prodotti kkonċernati jew it-twettiq tar-rekwiżiti l-oħra ta' dan il-Protokoll. 2.Għall-għanijiet li jiġu implimentati d-dispożizzjonijiet tal-paragrafu 1, l-awtoritajiet doganali tal-pajjiż ta' l-importazzjoni għandhom jroddu lura ċ-ċertifikat tal-moviment EUR.1 jew EUR-MED u l-fattura, jekk kienet ippreżentata, id-dikjarazzjoni tal-fattura jew id-dikjarazzjoni tal-fattura EUR-MED, jew kopja ta' dawn id-dokumenti, lill-awtoritajiet doganali tal-pajjiż ta' l-esportazzjoni filwaqt li jingħataw, meta xieraq, ir-raġunijiet għall-inkjesta. Kwalunkwe dokument u tagħrif miksub li jissuġġerixxi li t-tagħrif mogħti fil-prova ta’ l-oriġini hija żbaljata għandu jintbagħat biex isostni t-talba għal verifika. 3.Il-verifika għandha titwettaq mill-awtoritajiet doganali tal-pajjiż ta’ l-esportazzjoni. Għal dan il-għan, għandhom ikollhom id-dritt sabiex isejħu kwalunkwe evidenza u jwettqu kwalunkwe spezzjoni tal-kontijiet ta’ l-esportatur jew kwalunkwe kontroll ieħor meqjus xieraq. 4.Jekk l-awtoritajiet doganali tal-pajjiż ta’ l-importazzjoni jiddeċiedu li jissospendu l-għoti tat-trattament preferenzali lill-prodotti kkonċernati waqt li jkunu jistennew ir-riżultati tal-verifika, dawn għandhom joffru li jirrilaxxaw il-prodotti lill-importatur soġġetti għal kwalunkwe miżura ta’ prekwazzjoni li huma jidhrilhom meħtieġa. 5.L-awtoritajiet doganali li jitolbu l-verifika għandhom ikunu informati bir-riżultati ta’ din il-verifika malajr kemm jista' jkun. Dawn ir-riżultati għandhom jindikaw b’mod ċar jekk id-dokumenti humiex awtentiċi u jekk il-prodotti kkonċernati jistgħux jitqiesu bħala prodotti oriġinarji fil-Komunità, fl-Alġerija jew f’wieħed mill-pajjiżi l-oħra msemmija fl-Artikoli 3 u 4 u li jkunu jilħqu r-rekwiżiti l-oħra ta’ dan il-Protokoll. 6.Jekk fil-każijiet ta’ dubju raġonevoli ma jkunx hemm tweġiba fi żmien għaxar xhur mid-data tat-talba tal-verifika jew jekk it-tweġiba ma jkunx fiha tagħrif biżżejjed sabiex tiġi ddeterminata l-awtentiċità tad-dokument fil-kwistjoni jew sabiex tiġi ddeterminata l-oriġini vera tal-prodotti, l-awtoritajiet doganali li jressqu t-talba għandhom, apparti milli f’ċirkostanzi eċċezzjonali, jiċħdu l-intitolament għall-preferenzi. Artikolu 33a



Verifika tad-dikjarazzjonijiet tal-fornitur 1.Verifiki sussegwenti tad-dikjarazzjoni tal-fornitur jew tad-dikjarazzjoni tal-fornitur li tifrex fuq medda twila ta’ żmien għandhom jitwettqu b’għażla każwali jew kull meta l-awtoritajiet doganali tal-pajjiż fejn dawn it-tip ta’ dikjarazzjonijiet tqiesu li joħorġu ċertifikat tal-moviment EUR 1 jew li jikkumpilaw dikjarazzjoni tal-fattura, għandhom dubji raġonevoli fir-rigward ta’ l-awtentiċità tad-dokument jew l-eżattezza tat-tagħrif mogħti f’dan id-dokument. 2.Għall-għanijiet ta’ implimentazzjoni tad-dispożizzjonijiet tal-paragrafu 1, l-awtoritajiet doganali tal-pajjiż imsemmi hawn fuq għandhom iroddu lura d-dikjarazzjoni u l-fattura/fatturi tal-fornitur, l-irċevuta/irċevuti postali jew kwalunkwe dokumenti li għandhom x’jaqsmu ma’ oġġetti koperti b’din id-dikjarazzjoni, lill-awtoritajiet doganali tal-pajjiż fejn din id-dikjarazzjoni tkun ġiet ikkumpilata, filwaqt li jagħtu, fejn xieraq, ir-raġunijiet ta’ sustanza jew ta’ forma għall-inkjesta. Bħala sostenn tat-talba għal verifika sussegwenti, għandhom jibagħtu kwalunkwe dokument u tagħrif li kisbu li jissuġġerixxi li t-tagħrif mogħti fid-dikjarazzjoni tal-fornitur huwa żbaljat. 3.Il-verifika se titwettaq mill-awtoritajiet doganali tal-pajjiż fejn imtliet id-dikjarazzjoni tal-fornitur. Għal dan il-għan, għandhom ikollhom id-dritt sabiex isejħu kwalunkwe evidenza u jwettqu kwalunkwe spezzjoni tal-kontijiet ta’ l-esportatur jew kwalunkwe kontroll ieħor meqjus xieraq. 4.L-awtoritajiet doganali li jitolbu l-verifika għandhom ikunu informati bir-riżultati ta’ din il-verifika malajr kemm jista' jkun. Dawn ir-riżultati għandhom jindikaw b’mod ċar jekk it-tagħrif mogħti fid-dikjarazzjoni tal-fornitur huwiex korrett u jippermettulhom li jiddeterminaw jekk id-dikjarazzjoni tal-fornitur tistax tittieħed f’kunsiderazzjoni għall-għoti ta’ ċertifikat tal-moviment EUR.1 jew biex timtela d-dikjarazzjoni tal-fattura, u sa liema punt. Artikolu 34



Soluzzjoni tat-Tilwim Meta jinqala’ tilwim li ma jistax jissolva f’dak li għandu x’jaqsam mal-proċeduri ta’ verifika ta’ l-Artikoli 33 u 33a bejn l-awtoritajiet doganali li qegħdin jitolbu verifika u l-awtoritajiet doganali li huma responsabbli li jwettqu din il-verifika jew meta titqajjem mistoqsija fir-rigward ta’ l-interpretazzjonu ta’ dan il-Protokoll, dawn il-każijiet għandhom jiġu ppreżentati lill-Kumitat ta’ Assoċjazzjoni. Fil-każijiet kollha s-soluzzjonijiet tat-tilwim bejn l-importatur u l-awtoritajiet doganali tal-pajjiż ta’ l-importazzjoni għandhom jaqgħu taħt il-leġiżlazzjoni tal-pajjiż imsemmi. Artikolu 35



Penali Għandhom jiġu imposti penali fuq kwalunkwe persuna li timla dokument, jew li tikkawża li jimtela, li fih tagħrif żbaljat bl-għan li jinkiseb trattament preferenzjali għal prodotti. Artikolu 36



Żoni liberi 1.Il-Komunità u l-Alġerija għandhom jieħdu l-passi kollha meħtieġa sabiex jiżguraw li prodotti nnegozjati taħt il-kopertura ta’ prova ta’ l-oriġini li waqt it-trasport juzaw żona libera li tinsab fit-territorju tagħhom, ma jinbidlux b’oġġetti oħra u ma jgħaddu minn l-ebda tip ta’ tmexxija għajr operazzjonijiet normali ddiżinjati sabiex jipprevjenu d-deterjorazzjoni tagħhom. 2.Permezz ta’ deroga għad-dispożizzjonijiet li jinsabu fil-paragrafu 1, meta prodotti li joriġinaw fil-Komunità jew l-Alġerija jiġu importati f’żona libera taħt il-kopertura ta’ prova ta’ l-oriġini u jgħaddu minn trattament jew ipproċessar, l-awtoritajiet ikkonċernati għandhom joħorġu ċertifikat tal-moviment EUR.1 Jew EUR-MED ġdid fuq it-talba ta’ l-esportatur, jekk it-trattament jew l-ipproċessar li għaddew minnu huwa skond id-dispożizzjonijiet tal-Protokoll.

TITOLU VII



CEUTA U MELILLA Artikolu 37



Applikazzjoni tal-Protokoll 1.It-terminu 'Komunità" użat fl-Artikolu 2 ma jkoprix lil Ceuta u Melilla. 2.Prodotti li joriġinaw fl-Alġerija, meta jiġu importati f’Ceuta jew f’Melilla, għandhom igawdu f’kull aspett l-istess reġim doganali bħal dak applikat għal prodotti li joriġinaw mit-territorju doganali tal-Komunità li jaqa’ taħt il-Protokoll 2 ta’ l-Att ta’ l-Adeżjoni tar-Renju ta’ Spanja u r-Repubblika Portugiża għall-Komunitajiet Ewropej. L-Alġerija għandha tagħti lill-importazzjoni koperta mill-Ftehim u li toriġina f’Ceuta u f’Melilla l-istess reġim doganali bħal dak mogħti lil prodotti importati mill-Komunità u li joriġinaw fiha. 3.Għall-għan ta’ l-applikazzjoni tal-paragrfau 2 fir-rigward ta’ prodotti li joriġinaw f’Ceuta u f’Melilla, dan il-Protokoll għandu japplika mutatis mutandis soġġett għal kondizzjonijiet speċjali stipulati fl-Artikolu 38. Artikolu 38



Kondizzjonijiet speċjali 1.Sakemm kienu ttrasportati direttament skond id-dispożizzjonijiet ta’ l-Artikolu 13, dawn li ġejjin għandhom jitqiesu bħala: (1) prodotti li joriġinaw f’Ceuta jew f’Melilla: (a)prodotti li nkisbu totalment f’Ceuta jew f’Melilla: (b)prodotti miksuba f’Ceuta jew f’Mellilla li fil-manifattura tagħhom, jintużaw dawk il-prodotti li mhumiex imsemmija fl-(a), sakemm: (i)il-prodotti fil-kwistjoni għaddew minn taħt xogħol jew ipproċessar suffiċjenti fi ħdan it-tifsra ta’ l-Artikolu 6; jew li (ii)dawk il-prodotti li joriġinaw fl-Alġerija jew fil-Komunità, sakemm ikun sarilhom xogħol jew ipproċessar li jmur lil hinn mill-operazzjonijiet imsemmija fl-Artikolu 7. (2) prodotti li joriġinaw fl-Alġerija: (a)prodotti li nkisbu totalment fl-Alġerija; (b)prodotti li nkisbu fl-Alġerija, li fil-manifattura tagħhom, jintużaw dawk il-prodotti li mhumiex imsemmija fl-(a), sakemm: (i)il-prodotti fil-kwistjoni għaddew minn taħt xogħol jew ipproċessar suffiċjenti fi ħdan it-tifsra ta’ l-Artikolu 6; jew li (ii)dawk il-prodotti li joriġinaw f’Ceuta u f'Melilla jew fil-Komunità, sakemm ikun sarilhom xogħol jew ipproċessar li jmur lil hinn mill-operazzjonijiet imsemmija fl-Artikolu 7. 2.Ceuta and Melilla għandhom jitqiesu bħala territorju wieħed.

3.L-esportatur jew ir-rapreżentant awtorizzat tiegħu għandu jniżżel 'Alġerija' u 'Ceuta u Melilla' fil-Kaxxa 2 taċ-ċertifikati tal-moviment EUR.1 jew EUR-MED jew fuq id-dikjarazzjonijiet tal-fattura jew fuq id-dikjarazzjonijiet tal-fattura EUR-MED. Barra minn hekk, fil-każ ta’ prodotti li joriġinaw f’Ceuta jew f’Melilla, dan għandu jiġi indikat fil-Kaxxa 4 taċ-ċertifikati tal-moviment EUR.1 jew EUR-MED jew fuq id-dikjarazzjonijiet tal-fattura jew fuq id-dikjarazzjonijiet tal-fattura EUR-MED. 4.L-awtoritajiet doganali Spanjoli għandhom ikunu responsabbli għall-applikazzjoni ta’ dan il-Protokoll f’Ceuta u f’Melilla. TITOLU VII



DISPOŻIZZJONIJIET FINALI Artikolu 39



Emendi għall-Protokoll Il-Kunsill ta’ l-Assoċjazzjoni jista’ jiddeċiedi li jemenda d-dispożizzjonijiet ta’ dan il-Protokoll. Artikolu 40



Dispożizzjoni ta’ tranżizzjoni għal oġġetti li qegħdin jinġarru jew qegħdin maħżuna Id-dispożizzjonijiet ta’ dan il-Ftehim jista’ jiġu applikati għal oġġetti li josservaw d-dispożizzjonijiet ta’ dan il-Protokoll u li fil-jum tad-dħul fis-seħħ ta’ dan il-Protokoll jew qegħdin jinġarru jew inkella jinsabu maħżuna temporanjament fil-Komunità jew fl-Alġerija, f’imħażen doganali jew f’żoni liberi, soġġetti għas-sottomissjoni lejn l-awtoritajiet doganali tal-pajjiż ta’ l-esportazzjoni, fi żmien erba’ xhur mid-data msemmija ta’ ċertifikat tal-moviment EUR.1 jew EUR-MED maħruġa retrospettivament mill-awtoritajiet doganali tal-pajjiż ta’ l-esportazzjoni flimkien mad-dokumenti li juru li l-oġġetti nġarru direttament skond id-dispożizzjonijiet ta’ l-Artikolu 13. ANNESS I ANNOTAZZJONIJIET TA’ INTRODUZZJONI GĦAL-LISTA FL-aNNESS II Annotazzjoni 1: Il-lista tistabbilixxi l-kondizzjonijiet meħtieġa biex il-prodotti kollha jitqiesu maħdumin jew ipproċessati biżżejjed fi ħdan it-tifsira ta’ l-Artikolu 6 tal-Protokoll. Annotazzjoni 2: 2.1. L-ewwel żewġ kolonni fil-lista jiddeskrivu l-prodott miksub. Fl-ewwel kolonna jidher in-numru ta’ l-intestatura jew in-numru tal-kapitolu użat fis-Sistema Armonizzata u fit-tieni kolonna tidher id-deskrizzjoni ta’ prodotti użati f’din is-sistema għal dik l-intestatura jew kapitolu. Għal kull annotazzjoni fl-ewwel żewġ kolonni, tiġi speċifikata regola fil-kolonna 3 jew 4. Fejn, f’xi każijiet, l-annotazzjoni fl-ewwel kolonna jkollha “ex” quddiemha, dan ikun ifisser li r-regoli fil-kolonna 3 jew 4 japplikaw biss għal dik il-parti ta’ l-intestatura kif deskritt fil-kolonna 2. 2.2. Meta bosta numri ta’ intestatura jkunu fi grupp għalihom fil-kolonna nru.1 jew jidher numru ta’ kapitolu u d-deskrizzjoni tal-prodotti fil-kolonna 2 tidher f’termini ġenerali, ir-regoli maġenbhom fil-kolonna 3 jew 4 japplikaw għall-prodotti kollha li, bis-Sistema Armonizzata, huma kklassifikati fl-intestaturi tal-kapitolu jew f’xi wieħed mill-intestaturi miġburin flimkien fil-kolonna nru.1. 2.3. Fejn hemm regoli differenti fil-lista li japplikaw għal prodotti differenti fi ħdan intestatura, kull inċiż għandu fih deskrizzjoni ta’ dik il-parti ta’ l-intestatura koperta mir-regoli ta’ maġenbhom f’kolonna 3 jew 4. 2.4. Fejn, għal annotazzjoni fl-ewwel żewġ kolonni, hemm regola speċifikata fiż-żewġ kolonni 3 u 4, l-esportatur jista’ jagħżel, bħala alternattiva, li japplika jew ir-regola stabbilita f’kolonna 3 jew dik stabbilita f’kolonna 4. Jekk ma tingħata ebda regola dwar l-oriġini f’kolonna 4, għandha tapplika r-regola stabbilita f’kolonna 3. Annotazzjoni 3: 3.1. Id-dispożizzjonijiet ta’ l-Artikolu 6 tal-Protokoll, li jirrigwardaw prodotti li jkunu kisbu status ta' oriġini użati fil-manifattura ta' prodotti oħrajn, għandhom japplikaw, irrispettivament minn jekk dan l-istatus inkiseb ġewwa l-fabbrika fejn jintużaw dawn il-prodotti jew ġewwa fabbrika oħra f’parti kontraenti. Eżempju: Magna taħt l-intestatura 8407, li dwarha r-regola tgħid li l-valur tal-materjal mhux oriġinarju li jista’ jiġi inkorporat ma jistax jaqbeż l-40 % tal-prezz tal-fabbrika, hija magħmula minn "lega oħra ta’ azzar mikwija bil-forġa ta’ sura raffa” ta’ l-intestatura ex 7224.

Jekk dan ix-xogħol bil-forġa nkewa fil-Komunità minn ingott mhux oriġinarju, diġà jkun kiseb status oriġinarju bis-saħħa tar-regola għall-intestatura ex 7224 fil-lista. Ix-xogħol jista’ allura jgħodd bħala oriġinarju fil-kalkolu tal-valur tal-magna, irrispettivament minn jekk sarx fl-istess fabbrika jew f’xi fabbrika oħra fil-Komunità. Il-valur ta’ l-ingott mhux oriġinarju għalhekk ma jitqiesx meta jiġi kkalkolat il-valur tal-materjal mhux oriġinarju li jintuża. 3.2. Ir-regola fil-lista tikkorrispondi għall-ammont minimu ta’ xogħol jew ipproċessar meħtieġ, u t-twettiq ta’ aktar xogħol jew ipproċessar ukoll jagħti status oriġinarju; alkuntrarju, it-twettiq ta’ anqas xogħol jew ipproċessar ma jistax jagħti status oriġinarju. Għaldaqstant, jekk regola tistipula li materjal mhux oriġinarju, f’ċertu livell ta’ manifattura, jista’ jintuża, l-użu ta’ dan il-materjal fi stadju aktar bikri ta’ manifattura huwa permess, u l-użu ta’ dan il-materjal fi stadju aktar ’l quddiem mhux permess. 3.3. Mingħajr preġudizzju għall-Annotazzjoni 3.2, fejn regola tuża l-espressjoni "Manifattura minn materjal ta’ kull intestatura", il-materjal ta’ kull intestatura (anki materjal ta’ l-istess intestatura u deskrizzjoni bħall-prodott) jista’ jintuża, suġġett, iżda, għal xi limitazzjonijiet speċifiċi li jistgħu jinsabu fir-regola. Iżda, l-espressjoni, “Manifattura minn materjal ta’ kull intestatura, inkluż materjal ieħor ta’ l-intestatura..." jew "Manifattura minn materjal ta’ kull intestatura, inkluż materjal ieħor ta’ l-istess intestatura bħall-prodotti" tfisser li il-materjal ta’ kull intestatura jista’ jintuża, ħlief dak ta’ l-istess deskrizzjoni bħall-prodott kif hemm f’kolonna 2 tal-lista. 3.4. Meta regola fil-lista tispeċifika li prodott jista’ jiġi manifatturat minn aktar minn materjal wieħed, dan ifisser li jista’ jintuża jew materjal wieħed jew aktar minn wieħed. Ma teħtieġx li jintuża l-materjal kollu. Eżempju: Ir-regola għat-tessuti ta’ l-intestaturi 5208 sa 5212 tistipula li jistgħu jintużaw fibri naturali u li materjal kimiku, fost materjal ieħor, jista’ jintuża wkoll. Dan ma jfissirx li għandhom jintużaw it-tnejn li huma, huwa possibbli li jintuża wieħed jew l-ieħor, jew it-tnejn. 3.5. Fejn regola fil-lista tispeċifika li prodott għandu jkun manifatturat minn xi materjal partikolari, din il-kondizzjoni ovvjament ma żżommx milli wieħed juża materjal ieħor li, minħabba n-natura inerenti tiegħu, ma jistax jissodisfa r-regola. (Ara wkoll l-Annotazzjoni 6.2 hawn taħt fir-rigward tat-tessuti). Eżempju: Ir-regola għall-ikel ippreparat ta’ l-intestatura 1904, li teskludi b’mod speċifiku l-użu ta’ ċereali u d-derivati tagħhom, ma żżommx l-użu ta’ mluħa minerali, kimika jew addittivi oħra li mhumiex prodotti li jiġu miċ-ċereali. Izda, dan ma japplikax għal prodotti li, għalkemm ma jistgħux ikunu manifatturati mill-materjal partikolari speċifikat fil-lista, jistgħu jiġu prodotti minn xi materjal ta’ l-istess natura fi stadju bikri ta’ manifattura. Eżempju: Fil-każ ta’ xi oġġett ta’ lbies ta’ l-ex Kapitolu 62 magħmul minn materjal mhux minsuġ, jekk l-użu ta’ ħajt mhux-oriġinarju biss huwa permess għal din il-klassi ta’ oġġett, mhux possibbli li wieħed jibda minn drapp mhux minsuġ - – anki jekk drappijiet mhux minsuġa normalment ma jistgħux isiru mill-ħajt. F’każijiet bħal dawn, il-materjal li jintuża bħala bidu normalment ikun fl-istadju ta’ qabel ma jsir il-ħajt – jiġifieri fl-istadju tal-fibra. 3.6. Fejn, f’regola fil-lista, żewġ perċentwali jingħataw għal-valur massimu ta’ materjal mhux-oriġinarju li jista’ jintuża’, dawn il-perċentwali ma jistgħux jingħaddu flimkien. Fi kliem ieħor, il-valur massimu tal-materjal kollu mhux-oriġinarju użat qatt ma jista’ jaqbeż l-ogħla perċentwali minn dawk mogħtija. Barra minn hekk, il-perċentwali individwali m’għandhomx jinqabżu, fir-rigward tal-materjal partikolari li għalih japplikaw. Annotazzjoni 4: 4.1. It-terminu "fibri naturali" jintuża fil-lista bħala referenza għal fibri li mhumiex fibri artifiċjali jew sintetiċi. Huwa ristrett għall-istadji ta’ qabel ma jsir l-għażil, inkluż l-iskart, u, sakemm ma jingħadx mod ieħor, jinkludi fibri mqarxdin, mimxutin, jew ipproċessati b’xi mod ieħor, iżda mhux mibrumin. 4.2. It-terminu "fibri naturali" jinkludi krin ta’ l-intestatura 0503, għażel ta’ l-intestaturi 5002 u 5003, kif ukoll fibri tas-suf u xagħar fin jew aħrax ta’ l-annimali ta’ l-intestatura 5101 sa 5105, fibri tal-qoton ta’ l-intestaturi 5201 sa 5203, u fibri oħra veġetali ta’ l-intestaturi 5301 sa 5305. 4.3. It-termini "polpa tat-tessuti", "materjal kimiku" u "materjal li minnu ssir il-karta" jintużaw fil-lista biex jiddeskrivu l-materjal, mhux ikklassifikat fil-Kapitoli 50 sa 63, li jista’ jintuża għall-manifattura ta’ fibri artifiċjali, sintetiċi jew tal-karta jew ħjut. 4.4. It-terminu "fibri magħmula mill-bniedem" jintuża fil-lista bħala referenza għal stoppa ta’ filament sintetiku jew artifiċjali, fibri prinċipali jew skart, ta’ l-intestaturi 5501 sa 5507. Annotazzjoni 5:

5.1. Fejn, għal xi prodott partikolari fil-lista, issir referenza għal din in-Nota, il-kondizzjonijiet stabbiliti f’kolonna 3 m’għandhomx japplikaw għal xi materjal bażiku tat-tessuti użat fil-manifattura ta’ dan il-prodott u li, meħud kollu f’daqqa, jirrappreżenta 10 % jew anqas tal-piż totali tal-materjal bażiku tat-tessuti li jkun intuża. (Ara wkoll l-Annotazzjonijiet 5.3 u 5.4 hawn taħt.) 5.2. Iżda, it-tollerenza msemmija fl-Annotazzjoni 5.1 tista’ tkun applikata biss għall-prodotti mħallta li jkunu saru minn zewġ tessuti bażiċi jew aktar. Dawn li ġejjin huma t-tessuti bażiċi: - l-għażel, - is-suf, - ix-xagħar aħrax ta’ l-annimali, - ix-xagħar fin ta’ l-annimali, - il-krin, - il-qoton, - il-materjal li minnu ssir il-karta u karta, - il-kittien, - il-qanneb veru, - il-ġuta jew fibri tessili oħrajn tat-tilju, - is-sisal u fibri tessili oħrajn tal-familja Agave, - il-fibri tal-ġewż ta’ l-Indi, l-abaka u tessuti veġetali oħra, - il-filamenti sintetiċi magħmula mill-bniedem, - il-filamenti artifiċjali magħmula mill-bniedem, - il-filamenti li minnhom jgħaddi l-kurrent, - il-fibri prinċipali sintetiċi tal-polipropilin magħmula mill-bniedem, - il-fibri prinċipali sintetiċi tal-polijester magħmula mill-bniedem,

- il-fibri prinċipali sintetiċi tal-polijamajd magħmula mill-bniedem, - il-fibri prinċipali sintetiċi tal-polijakrilonitril magħmula mill-bniedem, - il-fibri prinċipali sintetiċi tal-polijamajd magħmula mill-bniedem, - il-fibri prinċipali sintetiċi tal-politetraflworetilin magħmula mill-bniedem, - il-fibri prinċipali sintetiċi tal-poli(fenilinsalfajd) magħmula mill-bniedem, - il-fibri prinċipali sintetiċi tal-poli(vinilklorajd) magħmula mill-bniedem, - il-fibri prinċipali sintetiċi oħra magħmula mill-bniedem, - il-fibri prinċipali sintetiċi tal-visk magħmula mill-bniedem, - il-fibri oħra artifiċjali magħmula mill-bniedem, - il-ħajt magħmul mill-polijuritejn issegmentat, b’segmenti flessibbli ta’ polijetere, sew b'wajer ġo fih sew jekk le, - il-ħajt magħmul mill-polijuritejn issegmentat, b’segmenti flessibbli ta’ polijester, sew b'wajer ġo fih sew jekk le, - il-prodotti ta’ l-intestatura 5605 (ħajt metallizzat) li fihom strippa li tikkonsisti f’qalba ta’ tertuqa ta’ l-aluminju jew qalba ta’ tertuqa tal-plastik sew jekk miksija bit-trab ta’ l-aluminju sew jekk le, wiesgħa mhux aktar minn 5 mm, miżmuma permezz ta’ kollha trasparenti jew ikkulurita bejn żewġ fillieri ta’ tertuqa tal-plastik. - il-prodotti l-oħra ta’ l-intestatura 5605. Eżempju: Ħajta, ta’ l-intestatura 5205, magħmula minn fibri tal-qoton ta’ l-intestatura 5203 u fibri prinċipali sintetiċi ta’ l-intestatura 5506, hija ħajta mħallta. Għalhekk, fibri prinċipali sintetiċi mhux oriġinarji li ma jissodisfawx ir-regoli ta’ oriġini (li jeħtieġu manifattura minn materjal kimiku jew polpa tessili) jistgħu jintużaw, sakemm il-piż totali tagħhom ma jaqbiżx 10 % tal-piż tal-ħajt. Eżempju: Drapp tas-suf, ta’ l-intestatura 5112, magħmul minn ħajt tas-suf ta’ l-intestatura 5107 u ħajt sintetiku ta’ fibri prinċipali ta’ l-intestatura 5509, huwa drapp imħallat. Għalhekk, il-ħajt sintetiku li ma jissodisfax ir-regoli ta’ oriġini (li jeħtieġu manifattura minn materjal kimiku jew polpa tessili), jew ħajt tas-suf li ma jissodisfax ir-regoli ta’ oriġini (li jeħtieġu manifattura minn fibri naturali, mhux imqarxdin jew mimxutin jew ippreparati b’xi mod ieħor għall-għażil), jew taħlita tat-tnejn, jista’ jintuża, sakemm il-piż totali tagħhom ma jaqbeżx 10 % tal-piż tad-drapp. Eżempju: Drapp ittaftjat, ta’ l-intestatura 5802, magħmul mill-ħajt tal-qoton ta’ l-intestatura 5205 u drapp tal-qoton ta’ l-intestatura 5210, huwa prodott imħallat sakemm id-drapp tal-qoton huwa fih innifsu drapp imħallat magħmul minn ħjut ikklassifikati taħt żewġ intestaturi separati, jew jekk il-ħjut tal-qoton li ntużaw ikunu taħlita huma stess. Eżempju:

Jekk id-drapp ittaftjat ikkonċernat ikun ġie magħmul minn ħajt tal-qoton ta’ l-intestatura 5205 u drapp sintetiku ta’ l-intestatura 5407, allura, ovvjament, il-ħjut użati ġejjin minn żewġ materjali differenti ta’ drapp bażiku u d-drapp ittaftjat huwa, għalhekk, prodott imħallat. 5.3. Fil-każ ta’ prodotti li fihom "ħajt magħmul mill-polijuretejn issegmentat b’segmenti flessibbli ta’ polijetere, bil-wajer ġo fihom jew le", din it-tolleranza hija ta’ 20 % fir-rigward ta’ dan il-ħajt. 5.4. F’każ ta’ prodotti li fihom "strippa li tikkonsisti minn qalba ta’ tertuqa ta’ l-aluminju jew qalba ta’ tertuqa tal-plastik sew jekk miksija bit-trap ta’ l-aluminju sew jekk le, wiesgħa mhux aktar minn 5mm, miżmuma permezz ta’ kollha trasparenti jew ikkulurita bejn żewġ fillieri ta’ tertuqa tal-plastik", din it-tolleranza hija 30 % fir-rigward ta’ din l-istrippa. Annotazzjoni 6: 6.1. Fejn, fil-lista, issir referenza għal din l-Annotazzjoni, materjal tessili (ħlief għal inforri u drapp barrani miżjud bejn l-inforra u d-drapp), li ma jissodisfax ir-regola stabbilita fil-lista f’kolonna 3 għall-prodott ikkonċernat, jista’ jintuża, sakemm ikun ikklassifikat f’intestatura li ma tkunx dik tal-prodott u li l-valur tiegħu ma jaqbeżx 8 % tal-preżż tal-fabbrika tal-prodott. 6.2. Mingħajr ħsara għall-Annotazzjoni 6.3, materjal, li mhux ikklassifikat fi ħdan il-Kapitoli 50 sa 63, jista’ jintuża liberament fil-manifattura ta’ prodotti tessili, sew jekk ikun fih tessuti sew jekk le. Eżempju: Jekk xi regola fil-lista tistipula li, għal xi oġġett tessili partikolari (bħal pereżempju qalziet), għandu jintuża l-ħajt, dan ma jfissirx li ma jistgħux jintużaw oġġetti tal-metall, bħal buttuni, għax il-buttuni mhumiex ikklassifikati fi ħdan il-Kapitoli 50 sa 63. Għall-istess raġuni, m’hemm xejn kontra l-użu ta’ żippijiet, anki jekk iż-żippijiet normalment ikun fihom id-drapp. 6.3. Fejn tapplika regola dwar perċentwali, il-valur ta’ materjal li mhux ikklassifikat fi ħdan il-Kapitoli 50 sa 63 għandu jitqies fil-kalkolu tal-valur tal-materjal mhux oriġinarju li jkun inkorporat. Annotazzjoni 7: 7.1. Għall-finijiet ta’ l-intestaturi ex 2707, 2713 sa 2715, ex 2901, ex 2902 u ex 3403, il-“proċessi speċifikċi” huma dawn li ġejjin: (a) distillazzjoni taħt vakwu; (b) distillazzjoni mill-ġdid bi proċess ta’ frazzjonizzazzjoni b’reqqa kbira; (c) ikkrekkjar (cracking); (d) iffurmar mill-ġdid; (e) estrazzjoni permezz ta’ solventi selettivi; (f) il-proċess li jinkludi l-operazzjonijiet kollha li ġejjin: l-ipproċessar bl-aċidu sulfuriku kkonċentrat, bl-oleum jew bl-anidride sulfuriku; newtralizzazzjoni b’aġenti alkalini; dekolorizzazzjoni u purifikazzjoni bit-tafal attiv b’mod naturali, tafal attivat, faħam attivat jew boxsajt; (g) polimerizzazzjoni; (h) alkilizzazzjoni; (i) isomerizzazzjoni.

7.2. Għall-għanijiet ta’ l-intestaturi 2710, 2711 u 2712, il-"proċessi speċifiċi" huma dawn li ġejjin: (a) distillazzjoni taħt vakwu; (b) distillazzjoni mill-ġdid bi proċess ta’ frazjonizzazzjoni b’reqqa kbira; (c) ikkrekkjar (cracking); (d) iffurmar mill-ġdid; (e) estrazzjoni permezz ta’ solventi selettivi; (f) il-proċess li jinkludi l-operazzjonijiet kollha li ġejjin: l-ipproċessar bl-aċidu sulfuriku kkonċentrat, bl-oleum jew bl-anidride sulfuriku; newtralizzazzjoni b’aġenti alkalini; dekolorizzazzjoni u purifikazzjoni bit-tafal attiv b’mod naturali, tafal attivat, faħam attivat jew boxsajt; (g) polimerizzazzjoni; (h) alkilizzazzjoni; (i) isomerizzazzjoni. (k) fir-rigward ta’ żjut tqal ta’ l-intestatura ex 2710 biss, desulfurizzazzjoni bl-idroġenu, li jwassal għal tnaqqis ta’ mill-inqas 85 % tal-kontenut ta’ kubrit tal-prodotti pproċessati (bil-metodu ASTM D 1266-59 T); (l) fir-rigward ta’ prodotti ta’ l-intestatur 2710 biss, deparaffinizzazzjoni bi proċess li mhux filtrazzjoni; (m) fir-rigward ta’ zjut tqal ta’ l-intestatura ex 2710 biss, trattament bl-idroġenu, taħt pressjoni ta’ aktar minn 20 bar u temperatura ta’ aktar minn 250 °C, bl-użu ta’ katalista, ħlief biex issir desulfurizzazzjoni, meta l-idroġenu ikun element attiv f’reazzjoni kimika. Aktar ittrattar bl-idroġenu, ta’ żjut lubrifikanti ta’ l-intestatura ex 2710 (e.g. hydrofinishing jew dekolorizzazzjoni), sabiex, b’mod aktar speċjali, ikun hemm titjib fil-kulur jew l-istabbilità, m’għandux, iżda, jitqies bħala xi proċess speċifiku; (n) fir-rigward ta’ karburanti ta’ l-intestatura ex 2710 biss, distillazzjoni atmosferika, bil-kundizzjoni li anqas minn 30 % ta’ dawn il-prodotti jiddistillaw, bħala volum, inkluż xi telf, b’temperatura ta’ 300 °C, bil-metodu ASTM D 86; (o) fir-rigward ta’ żjut tqal ħlief għal żjut taħt forma ta’ gass u karburanti ta’ l-intestatura ex 2710 biss, ittrattar permezz ta’ brush-discharge elettriku ta’ frekwenza għolja; (p) fir-rigward ta’ prodotti mhux raffinati (ħlief għall-griż tal-pitrolju, l-ozokerite, xama’ tal-lignite jew tal-pit, xama’ tal-paraffina li jkun fiha anqas minn 0.75 % ta’ żejt bħala piż) ta’ l-intestatura ex 2712 biss, tneħħija ta’ żejt permezz ta’ kristalizzazzjoni frazzjonali. 7.3. Għall-għanijiet ta’ l-intestaturi ex 2707, 2713 sa 2715, ex 2901, ex 2902 u ex 3403, operazzjonijiet sempliċi, bħal tindif, dekantazzjoni, desalinizzazzjoni, tneħħija ta’ l-ilma, filtrazzjoni, kolorizzazzjoni, immarkar, il-ksib ta’ kontenut ta’ kubrit bħala riżultat ta’ taħlit ta’ prodotti b’kontenuti differenti ta’ kubrit, jew kull kombinazzjoni ta’ dawn l-operazzjonijiet jew operazzjonijiet simili, ma jikkonċedux oriġini. ANNESS II LISTA TA’ XOGĦOL JEW IPPROĊESSAR MEĦTIEĠ LI JITWETTAQ FUQ MATERJAL MHUX ORIĠINARJU SABIEX IL-PRODOTT MANIFATTURAT JISTA’ JIKSEB STATUS ORIĠINARJU Il-prodotti msemmija fil-lista jistgħu ma jkunux kollha koperti bil-Ftehim. Huwa, għalhekk, meħtieġ li jkunu kkonsultati l-partijiet l-oħra tal-Ftehim





Intestatura HS Deskrizzjonbi tal-prodott Xogħol jew ipproċessar imwettaq fuq materjal mhux oriġinarju, li jikkonferixxi status oriġinarju (1) (2) (3) jew (4) Kapitolu 1 Annimali ħajjin L-annimali kollha ta’ Kapitolu 1 għandhom ikunu kompletament miksuba Kapitolu 2 Laħam u fdalijiet tal-laħam li jittieklu Manifattura li fiha l-materjal kollu użat tal-Kapitoli 1 u 2 huwa kompletament miksub. Kapitolu 3 Ħut u krustaċji, molluski u invertebrati oħra ta’ l-ilma Manifattura li fiha l-materjal kollu użat tal-Kapitoli 3 huwa kompletament miksub. e